Adityage kaiveni mi aharuge fahukolhu | Mihaaru\nއަދިތިޔާ ނާރަޔަންގެ ކައިވެނި މި އަހަރުގެ ފަހުކޮޅު\n14 އޮކްޓޯބަރ 2020 - 08:41\nމި އަހަރުގެ ކުރީކޮޅު ސޮނީ ޓީވީގެ އިންޑިއަން އައިޑޮލް ސީޒަން 11 ގެ ތެރޭގައި، އެ ޝޯގެ ޖަޖް މަޝްހޫރު އަންހެން ލަވަކިޔުންތެރިޔާ ނޭހާ ކައްކަރާ ވަރަށް ބޮޑަށް އަޅުވާކީ ލަވަކިޔުންތެރިޔާ އަދިތިޔާ ނާރަޔަން މި އަހަރުގެ ފަހުކޮޅު ކައިވެނިކުރަން ނިންމައިފި އެވެ.\nޓައިމްސް އޮފް އިންޑިއާ އަށް ދިން އިންޓަވިއުއެއްގައި، 33 އަހަރުގެ ފަންނާނު ބުނީ އޭނާ އާއި ބަތަލާ ޝްވޭތާ އަގަރްވާލް ލޯބީގެ ގޮތުން ގުޅިގެން އުޅޭތާ 10 އަހަރުވެއްޖެ ކަމަށާއި މިހާރު ތައްޔާރު ވަނީ ކައިވެންޏަށް ކަމަށެވެ. ޝްވޭތާ އަކީ ލީޑް އެކްޓަރެއްގެ ގޮތުގައި އަދިތިޔާ ކުޅުނު ފުރަތަމަ ފިލްމު 2010 ގެ "ޝާޕިތު" ގެ ބަތަލާ އެވެ.\n"އެ ފިލްމުގެ ސެޓުން ދިމާވެ ރައްޓެހިވީ ގޮތަށް އަހަރެމެން ދެ މީހުން ގުޅުން ވަރަށް ސީރިއަސް،" އަދިތިޔާ ބުންޏެވެ.\nއޭނާ ބުނީ ފާއިތުވި 10 އަހަރަކީ ދެ މީހުންގެ ގުޅުމުގައި ވެސް އެކި ކަހަލަ މަރުހަލާތައް ކަޑައްތުކުރަން ޖެހުނު އަހަރުތަކެއް ކަމަށެވެ. އަދި ކޮންމެ ދެ މީހެއްގެ މެދުގައި ވެސް ހިޔާލު އެއްގޮތް ނޫން ކަންތައްތާ އެކު ކުދިކުދި ކުނިތައް ޖެހޭނެ ކަމަށް ބުންޏެވެ.\n"ހަމަ އެގޮތަށް އަހަރެމެންގެ ދެ މީހުންގެ ގުޅުމުގައި ވެސް އެބަހުރި އެކި ކަހަލަ އަޑިގުޑަންތައް ދިމާވެފައި. އެކަމަކު އެންމެ އުފާވާ ކަމަކީ އެކަކު އަނެކަކު ދަސްވާން ވަރަށް ގިނަ ފުރުސަތުތައް ލިބުނުކަން،" އަދިތިޔާ ބުންޏެވެ. "އަހަރެން ދެކޭ ގޮތުގައި ޝްވޭތާ އަކީ އަހަންނަށް އެންމެ އެކަށީގެންވާ ބައިވެރިޔާ. އަހަރެމެން ދެ މީހުން އެކަކު އަނެކަކު ދެކެ ވަރަށް ލޯބިވޭ. އަހަރެންގެ އާއިލާ ވެސް ޝްވޭތާ ދެކެ ވަރަށް ލޯބިވޭ."\nދާދި ފަހުން ރާއްޖޭގައި މަންޒަރުތަކެއް ނެގި ވީޑިއޯ ލަވަތަކެއް ވެސް ނެރުނު ލަވަކިޔުންތެރިޔާ ބުނިގޮތުގައި ކައިވެންޏަށް މިހާރު އަންނަނީ އެންމެ ފަހުގެ ތައްޔާރީތައް ވަމުންނެވެ. އެގޮތުން އަންނަ މަހުގެ ފަހުކޮޅު ނުވަތަ ޑިސެމްބަރު މަހުގެ ތެރޭގައި ކައިވެނިކުރާނެ ކަމަށް ބުންޏެވެ.\nކައިވެންޏަށް ތައްޔާރުވާން ފަށާފައިވާ އިރު އަދިތިޔާ ހޯސްޓްކުރާނެ ސޮނީ ޓީވީގެ އިންޑިއަން އައިޑޮލްގެ 12 ވަނަ ސީޒަނުގެ ތައްޔާރީތައް އެ ޗެނެލުން ވެސް އަންނަނީ ވަމުންނެވެ.\nއަދިތިޔާ މައިންބަފައިންނާ އެކު.\nއަދިތިޔާ އަކީ ހިންދީ ސިނަމާގެ އެންމެ ކާމިޔާބު ފިރިހެން ލަވަކިޔުންތެރިންގެ ތެރޭގައި ގުނާލެވޭ އުދިތު ނާރަޔަންގެ ހަމައެކަނި ދަރިފުޅެވެ. ނަމަވެސް އޭނާ އަކީ ލަވަކިޔުންތެރިއެއްގެ ގޮތުގައި މިހާތަނަށް ބައްޕަހާ ކާމިޔާބު މީހެއް ނޫނެވެ. ފިލްމުތަކަށް ވެސް ލަވަކިޔަން އަދިތިޔާ އަށް ލިބެނީ ހާލަކުން ފަހަރަކު އެވެ. އަދި "ޝާޕިތު" އެކްޓިން އަށް ނުކުތް ނަމަވެސް ފަހުން ކުޅޭނެ އެއްވެސް ފިލްމެއް ވެސް އަދިތިޔާއަކަށް ނުލިބެ އެވެ.\nއޭނާ އާންމުކޮށް ފެންނާނީ އިންޑިއާގެ އެކި ޗެނެލްތަކުން ގެނެސްދޭ ޓީވީ ޝޯތަކުގެ ހޯސްޓެއްގެ ގޮތުގަ އެވެ.


Lanka in Dhivehinnah 90 Dhuvahuge On Arrival Visa Dheyn Soi Kohfi – Iru\nލަންކާ އިން ދިވެހީންނަށް 90 ދުވަހުގެ އޮންއެރައިވަލް ވިސާ ދޭން ސޮއިކޮށްފި\nލަހޫ·2ސެޕްޓެމްބަރު 2019\nދިވެހީންނަށް ސްރީލަންކާ އިން 90 ދުވަހުގެ އޮން-އެރައިވަލް ވިސާ ދިނުމުގެ އެއްބަސްވުމުގައި މިއަދު ސޮއިކޮށްފި އެވެ.\nމިއެއްބަސްވުގައި ސޮއިކުރައްވާފައިވަނީ ސްރީލަންކާގެ ބޮޑުވަޒީރު ރާއްޖެއަށް ކުރައްވަމުންގެންދަވާ ރަސްމީ ދަތުރުފުޅުގައި ދެޤައުމުގެ ދެމެދު ބޭއްވެވި ރަސްމީ ވާހަކަތަކަށްފަހުގައެވެ. ރައީސުލް ޖުމްހޫރިއްޔާގެ އޮފީހުގައި ބޭއްވި ޙާއްސަ ރަސްމިއްޔާތުގައި މިއެއްބަސްވުމުގައި ދިވެހި ސަރުކާރުގެ ފަރާތުން ސޮއިކުރެއްވީ ފޮރިން މިނިސްޓަރ ޢަބްދުﷲ ޝާހިދުއެވެ.\nރާއްޖެއާއި ސްރީލަންކާއާ ދެމެދު ވެވުނު ވިސާ އެއްބަސްވުމުގެ ދަށުން ސްރީ ލަންކާއަށް ދަތުރުކުރާ ދިވެހީންނަށް 90 ދުވަހުގެ އޮންއެރައިވަލް ވިސާ ހިލޭ ހަމަޖެހިގެންދާނެއެވެ. އަދި ދެޤައުމުގައިވެސް ވިޔަފާރިކުރަން ބޭނުންވާ ފަރާތްތަކަށް މަލްޓިޕްލް އެންޓްރީ ބިޒްނަސް ވިސާ ހަމަޖެހިގެންދާއިރު، ލަންކާގައި ތަޢުލީމު ޙާޞިލުކުރާ އަށާރަ އަހަރުން ދަށުގެ ދިވެހި ދަރިވަރުންނާއި އެދަރިވަރުންގެ މައިންބަފައިންނާއި ބެލެނިވެރިންނަށް ވިސާގެ އެއްބަސްވުމަށް މިގެންނެވި ލުއިފަސޭހަކަމުގެ ބޭނުން ހިފޭނެއެވެ.\nދިއްދޫ ބަނދަރު އަންނަ އަަހަރުގެ ފެބްރުއަރީގެ ކުރިން ނިންމާނަން: އާޒިމް\nއަލަށް މި ވެވުނު ވިސާ އެއްބަސްވުމުގެ ސަބަބުން ބޭސްފަރުވާއަށާއި، ތަޢުލީމް ޙާސިލްކުރުމަށާއި، އެނޫންވެސް ބޭނުންތަކަށް ލަންކާއަށްދާ ދިވެހިންނަށް ވަރަށް ބޮޑު ލުއިފަސޭހައެއް ލިބިގެންދާނެއެވެ. ލަންކާގައި ފަނަރަ ހާހާއި ހާތްކުރާ ޢަދަދަކަށް ދިވެހިން ދިރިއުޅެމުންދެއެވެ.


ISIS Leader Ge Fahu Vaguthu Kolhu : Marun Salaamaiy Vaan Dhekolha Dhuvi! - Vaguthu\nއައިސިސް ލީޑަރުގެ ފަހު ވަގުތުކޮޅު : މަރުން ސަލާމަތްވާން ދެކޮޅަށް ދުވި!\nއައިއެސްގެ ލީޑަރު އަބޫބަކުރު އަލް ބަގްދާދީ ހައްޔަރު ކުރަން އެމެރިކާ އިން ސީރިޔާގައި ހިންގި އޮޕަރޭޝަނުގައި އޭނާ އަމިއްލަ ޖާނު ގޮއްވާލާފައި ވާއިރު، އޭނާގެ އެންމެ ފަހު ވަގުތުކޮޅު ހަރަކާތް ކުރިގޮތް އެމެރިކާ އިން ހާމަ ކޮށްފިއެވެ.\nގައުމާއި މުހާތަބު ކުރަމުން އެމެރިކާގެ ރައީސް ޑޮނަލްޑް ޓްރަމްޕް ބުނެފައި ވަނީ އަލް ބަގްދާދީ މަރުން ސަލާމަތްވާން އެންމެ ފަހު ވަގުތުކޮޅު ދެކޮޅަށް ދުވި ކަމަށެވެ.\n"އޭނާ މަރުވީ ކުއްތާ އެއް ގޮތަށް، އޭނާ މަރުވީ ވޭނުގައި" ޓްރަމްްޕް ބުނެފައި ވެއެވެ.\nމި އޮޕަރޭޝަން ކުރިއަށް ދިޔަ ވަގުތު ޓްރަމްޕް ދިޔައީ ވަގުތުން އެ މަންޒަރު ބަލަމުންނެވެ. މިއީ މީގެ ކުރިން އެމެރިކާ އިން އޮސާމާ ބިން ލާދިން މަރާލުމަށް ހިންގި އޮޕަރޭޝަންގައިވެސް ކަންތައް ކޮށްފައިވާ ގޮތެވެ.\nމި އޮޕަރޭޝަންގައި އެމެރިކާ ސިފައިންގެ އެއްވެސް މީހަކު މަރުވެފައެއް ނުވެއެވެ.\nއައިސިސްގެ ލީޑަރު ޖާނު ގޮއްވާލުމުގެ ކުރިން އޭނާ ހުރި ތަނުން ޒަހަމް ވެފައިވާ 11 ކުއްޖަކު ވަނީ ސަލާމަތް ކޮށްފައެވެ. ނަމަވެސް މި ކުދިންގެ އިތުރު މައުލޫމާތެއް އަދި ހާމައެއް ނުކުރެއެވެ.\nމިކަމާއި ގުޅިގެން ތުރުކީ އިން ބުނެފައި ވަނީ އައިސިސްގެ ލީޑަރު އޭނާ ހުރި ތަނަށް ގޮސްފައި ވަނީ މީގެ ދެ ދުވަސް ކުރިން ބެލެވޭ ކަމަށް. ނަމަވެސް މި އޮޕަރޭޝަންގައި ތުރުކީ އިން އަމަލީ ގޮތުން ބައިވެރިވެފައެއް ނުވެއެވެ.\nއެމެރިކާ ސިފައިން ސީރިޔާ އަށް ދިއުމުގެ ކުރިން އެ ގައުމުގައި އޮޕަރޭޝަނެއް ހިންގުމަށް ދާ ކަމުގެ މައުލޫމާތު ރަޝޔާ އަށް ދީފައި ކަމަށްވެސް ޓްރަމްޕް ވަނީ ބުނެފައެވެ. ނަމަވެސް އެއީ އަލް-ބަޢުދާދީ ހައްޔަރު ކުރަން ހިންގާ އޮޕަރޭޝަނެކަމެއް ރަޝިއާ އަކަށް އަދި އިތުރު އެއްވެސް ފަރާތަކަށް އަންގާފައެއް ނުވެއެވެ\nޑޮނަލްޑް ޓްރަމްޕް އިތުރަށް ބުނެފައި ވަނީ މީގެ ކުރިންވެސް އެތައް ފަހަރެއްގެ މަތިން އަލް-ބަޢުދާދީ ހައްޔަރު ކުރަން މަސައްކަތް ކުރި ކަމަށާއި ނަމަވެސް، އޭނާ އަބަދުވެސް ގެންދަނީ ހުންނަތަން ބަދަލުކުރަމުން ކަމަށެވެ.\n"މީގެ ކުރިންވެސް އަހަރެމެން އޭނާ ހައްޔަރުުކުރަން މަސައްކަތް ކުރިން. އެކަމަކު އަހަރެން ދާންވާއިރަށް އޭނާ އެހެން ތާކަށް ބަދަލުވޭ. މިގޮތަށް އެތައް ފަހަރެއްގެ މަތިން ކަންތައް ވަނީ ވެފައި. މިފަހަރު އަހަރެމެން ދިޔައީ އޭނާ ހައްޔަރު ކުރެވޭނެ ކަމުގެ ޔަގީންކަން އޮވެގެން" ޓްރަމްޕް ބުނެފައި ވެއެވެ.\nޓްރަމްޕް ވަނީ އައިސިސްގެ މީހުންނަކީ ޒަމާނީ ޓެކްނޮލެޖީ ބޭނުން ކުރުމުގައި އެންމެ ކުރީގައި އުޅޭ އެއް ފަރާތްކަން ފާހަގަކޮށްފައެވެ.\nއަލް ބަޢުދާދީ ޖާނުން ފިދާވެގެން މަރުވެފައި ވަނީ އޭނާގެ އުނަގަނޑުގައި އަޅުވާފައި އޮތް ސުއިސަޑް ބެލްޓެއް ގޮއްވާލައިގެންނެވެ. އެމެރިކާގެ ހަމަލާތައް އަމާޒުވާން ފެށުމުން އަލް-ބަޢުދާދީ3ކުދިންނާއި އެކު ރޮމުން ދުވެފައި ގޮސް ވަނީ ބިންގަރާހަކަށެވެ. އޭނާ ޖާނުން ދިފާވެފައި ވަނީ އޭގެ ފަހުންނެވެ.\nމައުލޫމާތު ލިބޭ ގޮތުގައި އައިސިސްގެ ލީޑަރާއި ބެހޭ ގޮތުން އެމެރިކާ އަށް މައުލޫމާތު ދީފައި ވަނީ އީރާގުގެ ބައެއް ހަނގުރާމަވެރި ޖަމާއަތްތަކާއި ކުރުދީ ސިފައިންނެވެ.\nއަލް-ބަޢުދާދީ މަރާލި އޮޕަރޭޝަނަށް އެމެރިކާ ސިފައިން ވަނީ2ހަފްތާ ކުރިން ތައްޔާރުވެފައި ކަމަށްވެސް މައުލޫމާތު ލިބެއެވެ. މަރުވެފައި ވަނީ އަލް-ބަޢުދާދީކަން ކަށަވަރު ކުރެވިފައި ވަނީ އެމެރިކާ އިން ހެދި ޑީއެންއޭ ޓެސްޓުތަކުންނެވެ.\nއަލް-ބަޢުދާދީ އާއި އެކު އޭނާގެ ދެ އަނތްބަކުވެސް ވަނީ މަރުވެފައެވެ. އައިސިސްގެ އުފައްދައި، އެ ޖަމާއަތް ފެތުރުމުގައި އެންމެ އިސްކޮށް ހަރަކާތްތެރިވި ބަޢުދާދީގެ މަރާއި އެކު ދުނިޔޭގެ އެކި ކަންކޮޅުތަކުގައި މީހުން އަންނަނީ އެކަމާއި އުފާ ފާޅުކުރަމުންނެވެ. ބަޢުދާދީ ވަނީ ކުށެއް ނެތް އެތައް ހާސް ރައްޔިތުންތަކެއްގެ ފުރާނަ ދުއްވާލާފައެވެ.\nއޮކްޓޯބަރ 27, 2019 19:05\nއޮކްޓޯބަރ 27, 2019 19:06\nޖަންނަތުލް ފިރްދައުސް ދެއްވަވައިފާދޭއެވެ. ޢާމީން\nއޮކްޓޯބަރ 27, 2019 20:57\nއޮކްޓޯބަރ 28, 2019 07:16\nޖަންނަތުލް ފިރްދައުސް ލިބޭތަ ކުށެއްނެތް އެތައްހާސް ބަޔަކު މަރާފަ ހުންނަ މީހުންނަށް. ދެން އަމިއްލަ އަށް މަރުވުމަކީވެސް ކުފުރު މަރެއް\nއޮކްޓޯބަރ 27, 2019 19:35\nއެމެރިކާ ބުނެގެން ނެތް ގަބޫލް ކުރެވޭކަށް. ސޮރީ...\nއޮކްޓޯބަރ 27, 2019 20:20\nއަލްހަމްދުލިﷲ. ސައިތާނު މަރުވެއްޖެ\nއޮކްޓޯބަރ 27, 2019 20:36\nއަހަރެން ފަހަރެއްގައިވެސް އައިސިސް އަކީ ރަގަޅު ބައެކޭ ނުބުނަާނަމެވެ އެއީ އިންސާނިިީ ލޭ ބޮމުން ގެންދާ ބައެކެވެ މީގަ ފާހަގަ ކުރަންޖެހޭ ކަމަކީ އެމެރިކާ ހަމަ ހަގީގަތުގައިވެސް މުސްލިމުންނަށް ހެވަކަށް އެދޭނެބާއެވެ ގޯސްމީހަކަސް ރަގަޅު މީހަކަސް އަރަބިންނަަަާމެދު / މުސްލިމުންނަަަާމެދު ޔަހޫދީންނަާއި ނަސާރާއިން ދެކެނީ އެއްގޮތަކަށެވެ މުސްލިމުގައުމަކަށް ވިިިިިިީތީ އެވެރިން ބޭނުންވަާނީ ސުންނާފަތި ކޮށްލާށެވެ ޕަޕެޓު ސަރުކާރުތަށް އިސްލާމީ ގައުމުތަކުގައި އުފައްދަނިީ އެހެންވެއެވެ ޓުރަންޕު އަންނިއަށްވެސް ހެވެއްނޭދެއެވެ ސަބަބަކީ ނަމުގެ ކުރިއަށް މުހައްމަދު ކިޔާތިިީއެވެ މީދިވެހިން ދުއް އަތާތުރު ކަމުގައި ވިޔަސް އެވެ\nއޮކްޓޯބަރ 27, 2019 21:45\nމަރުވެއްޖެއޭ ކިޔާފަ ތިއްބާ ދެން ފެންނާނީ ވައިޓްހައުސްގަ ކަޅުދިދަ ނަގާފަ ޓްރަމްޕު ފައްސާލާފަ ގޮނޑީގަ އިންދާ. ދެން ހޭންތިބޭތި\nއޮކްޓޯބަރ 27, 2019 21:58\nޓްރަމްޕާއި އެމެރިކާ އަދި ޔަހޫދީންގެ ތިޔަ ޑްރާމާ އަހަންނަށް އަޑުއަހާލަން ވަރަށް ރީތި އަދި ފިލްމެއްވެސް ހަދާލަން ތިޔަ ވާހަކަ ވަރަށް ރީތި. އާ އެހެންޏާފަހެ މި އޮށް ހުރިހާ ދުވަހު ނުވިކަމެއް ހަމަ ކުއްލިއަކަށް ތުރުކީ ސިފައިން ބަޣްދާދީ ދެންމެ ދެންމެ ހިފާ ހައްޔަރުކޮށްފާނެހެން ހީވީމާ ތިޔަ ބުނަނީ އެމެރިކާއިން ބަޣްދާދީ ހިފަން ހިންގި އޮޕަރޭޝަންގައި އޭނަ އަމިއްލައަަށް މަރުވިކަމަށް. ތިޔަ ވާހަކަ މަށެއް ގަބޫލެއް ނުކުރާނަން. ތިޔައީ ބޮޑު އޮޅުވާލުމެއް. ތިޔަ ބަޣްދާދީ އަކީ އަސްލު އިޒްރޭލު އިންޓެލިޖެންސް އޮފިސަރެއް. އޭނާގެ ނަންވަނީ އިރާގު ވަންތަ ނަމަކަށް ބަޣްދާދީއަށް ބަދަލުކޮށްފަ. ގަމާރު މުސްލިމު އެކްސްޓްރީމިސްޓުން ހައްލާލުމަށް. އެމެރިކާމީހުން އޮޕަރޭޝަން ހިންގީ ބަޣްދާދީ ތުރުކީގެ ޙަމަލާއެއްގައި މަރުވެދާނެކަމަށްޓަކައި އޭނާ ޙިމާޔަތްކޮށްގެން އެސަރަޙައްދުން ގެންދަންވެގެން. ދުނިޔޭގެ ލޯމަށްޗަށް ޑްރާމާ ކުޅެލާފަ ބަޣްދާދީ އަމިއްލައަށް މަރުވީކަމަށް ހަދާ އަނދުން އަޅުވާލާފަ ބަޣްދާދީގެ ޓާސްކް ފުރިހަމަވީކަމަށް ހަދާފަ މިހާރު އެގެންދިޔައީ އިޒްރޭލަށް. އޭނަ އެތާނގަ ނަން ބަދަލުކޮށްލާފަ ތުނބުޅި މަތިމަސް ބާލަފަ ފޮޓޯ ޖަހާލާފަ އެހެން އައިޑެންޓިޓީ އެއްގެ ދަށުން އޭނަ އުޅޭނެ އެތާނގަ. ގަމާރު އެކްސްޓްރީމިސްޓުން ތިބޭ !!! ދުނިޔެއަށް ލޯހުޅުވާ ދެކޮޅު ބަލާ ހޯދަބަލަ މީސްތަކުންނޭ... ބަލައިލަ އަދި ޓްރަމްޕް ބުނި ވާހަކަ " އައިސިސްގެ މީހުންނަކީ ޒަމާނީ ޓެކްނޮލެޖީ ބޭނުން ކުރުމުގައި އެންމެ ކުރީގައި އުޅޭ އެއް ފަރާތް! " އަޅެ މީހުން ގަމާރު ހައްދަން މިހިރީ ދައްކާވާހަކަ.\nއޮކްޓޯބަރ 27, 2019 22:42\nޢެމް ޑީ އެން އަށްވުރެ ރަގަޅުވާނެ ތި ބައިގަޑުވެސް.\nއޮކްޓޯބަރ 27, 2019 22:44\nހަހަ ސާބަހޭ ޓްރަ މްޕް\nއޮކްޓޯބަރ 27, 2019 23:33\nޓްރަމްޕް އިސްލާމް ނުވެ މަރާއި ބައްދަލު ވެއްޖެ ނަމަ ތި އެއްޗަށް އެނގޭނެ މަރުގަހުރިވޭން.....\nﷲ އެފުރާނައަށް ރަހުމަތް ލައްވައި ފާފަފުއްސަވާންދޭވެ.....ސައްހަ ހަދީޘް އިން ޝާބިތުވާގޮތުން ކާފަރެއްގެ އަތުން އެމީހާގެ ދީނުގެ ސަބަބުން މަރާލެވޭ މޫސްލިމް މީހާގެ ނަރަކައިގެ ޖާގަ އެކާފަރުމީހާ ކަށަވަރުކޮށްފިއެވެ...މަރުވުމުގެ ކުރިން އިސްލާމްވެއްޖެ މީހާ މެނުވީއެވެ.\nއޮކްޓޯބަރ 27, 2019 23:43\nކުއްތާ އަކީ ޓުރަންޕު\nއޮކްޓޯބަރ 28, 2019 00:07\nއައިސިސް އިން މެރި އެންމެ ޔަހޫދީއެއް ދައްކަބަލަ. ހުސް ފޭކު ޔަހޫދީ ރޭވުމެއް މީ އައިސިސްއަކީ\nއޮކްޓޯބަރ 28, 2019 10:29\nސައުދީ، މިސްރު، އިރާގު، ގަތަރު، އިންޑޮނޭޝިއާ، މެލޭޝިޔާ، ދިވެހިރާއްޖެ، ލުބުނާން، ޕާކިސްތާން، ބަންގާޅު، ނައިޖީރިއާ، ލީބިޔާ، ޓިއުނީޝިއާ، މޮރޮކޯ އަދިވެސް އެހެން އިސްލާމީ ގައުމުތަކުން މެރި ޔަހޫދީއެއް ދައްކަބަލަ.\nއޮކްޓޯބަރ 28, 2019 00:19\nހާދަ ދޮގުވަސް ދުވައޭ\nއޮކްޓޯބަރ 28, 2019 01:56\nސީރިއާގައި އުޅެނީ ރަޝިއާ ސިފައިން. ރަޝިއާ ޑިފެންސް މިނިސްޓްރީއިން ބުނަނީ ތިކަމުގައި ސުވާލުއުފެދޭ އެތައްކަމެއް އެބަހުރިކަމަށް. ދެން އަނެއްކަމަކީ ހަށިގަނޑުގައި ބޮން ހަރުކޮށްގެން ގޮއްވާލަން ތައްޔާރުވެހުރިމީހަކު ރޮމުން ކޮޅުކޮޅުމައްޗަށް ދުވާނެހެނެއް ހިއެއްނުވޭ.\nއޮކްޓޯބަރ 28, 2019 05:52\nހުސްދޮގު . އެ މެރިކާއިން އުފައްދާފައި ވާ އެ ޖަ މާއަތަކީ އަރަބި ގައު މުތަކުގެ މަސްލަހަތު ނަގާލަން ފޮނުވައިފައވާ ބައެއް. .\nއޮކްޓޯބަރ 28, 2019 06:20\nސައްދާމް ހުސެެއިން ..ގައްޒާފީ މަރާލާފަ ދައްކަން ކެރިއްޖެ..ކަލޭމެން އުފެއްދި ޖަމާއަތްތަކުގެ ލީޑަރުން މަރާލާފަ ފޮޓޯއެއް ދައްކާކަށް ނުކެރޭ .އުސާމާ ބިންލާދިން މަރާލާފީމޯ ފޮޓޯއެއް ވީޑިޔޯއެއް ނެއް ހަމަ އެގޮތަށް ތިކިޔަނީ ބަގްދާދީ ވެސް މަރާފީމޯ.\nއޮކްޓޯބަރ 28, 2019 06:50\nނަސީދު ބުނީ ކީކޭ...\nއޮކްޓޯބަރ 28, 2019 07:00\nހަހަ. އެމެރިކާ ބުނާބަސް ޤަބޫލުކުރާނެތަ؟ ތިޔަމީހުން ދޮގެއް ހެދެންއޮއްވަ ތެދެއް ނަހަދާނެ. ޕްރޮޕެގެންޑާއަށް ބާރުލިބޭ އެއްޗެއް ނޫނީ ނުބުނާނެ.\nއޮކްޓޯބަރ 28, 2019 08:19\nއައިސިސްގެ ލީޑަރަކީ އިޒްރޭލުން ތަމްރީނުކޮއްގެން ނެރެފައިވާ މީހެއް.\nއޮކްޓޯބަރ 28, 2019 08:42\nކީއްވެ އެމެރިކާއިން އޭނާ ފަހާދުވީ؟\nއޮކްޓޯބަރ 28, 2019 10:36\nތިއީ އަސްލު ޔަހޫދީންގެ ރޭވުމުގައި ޖެހިފަ ހުރި މީހެއް. ބޮޑު އިލްމުވެރި ބޭކަލެއް ހަލީފާކަމަށް އިސްކުމުރީމަ މުސްލިމުން އޭނާ އަށް ތަބާވެދާނެތީ މުސްލިމުން އެންމެ ރުޅި އަންނަ ބައިގަނޑު "ޔަހޫދީން" ގެ ޕަޕެޓެއްކަމަށް ބުނީ..\nއޮކްޓޯބަރ 28, 2019 09:03\nޓްރަމްޕް ހަދާނީ ހިސް ދޮގު. ނިކަން އަހަރުމެންގެ ކިލަރ ބަސްޓަރ މިސްޓރ ހުސްނުއް ސުޢޫދު ތި ކޭސް ހަވާލު ކޮށްލަބަލަ. ސިކުންތެއް ނުނަގާނެ. ވ ގާބިލު ބޭކަނބަލެއް ސުއޫދު އަކީ


ޞަލާތުއް ނާރިޔާ އަކީ އޭގައި ޝިރުކުހިމެނޭ ޞަލަވާތެއް – shafiu.mv\nޞަލާތުއް ނާރިޔާ އަކީ އޭގައި ޝިރުކުހިމެނޭ ޞަލަވާތެއް\nMay 15, 2020 މުޙައްމަދު ޝާފިޢު\nމި ޞަލަވާތަކީ ކުރީގެ ފޮތްތަކުގައި ވަރަށް ގިނައިން ލިޔެފައި ހުންނަ ޞަލަވާތެކެވެ. އަދި އެ ޞަލަވާތް ކިޔަވާ މީހާއަށް ވަރަށް ގިނަ ކަންކަން ޙާޞިލްކުރެވޭނެ ކަމަށް ފޮތްތަކުގައި ލިޔެފައި ހުރެއެވެ. މިހާރުވެސް ބައެއް މީހުން ހަމަ ދޫކޮށްނުލާ ކިޔަމުން އަންނަ ޞަލަވާތެކެވެ.\nމި ޞަލަވާތް ކިޔެވުމުގެ ޙުކުމަށް ބަލާލާނީ މި ޞަލަވާތުގައި މިވާ އެއްޗެއްގެ މާނައަށް ބަލާލާފައެވެ. މި ޞަލަވާތުގައި ވަނީ އަންނަނިވި ޢިބާރާތެވެ.\n“اللَّهُمَّ صَلِّ صَلَاةً كَامِلَةً وَسَلِّمْ سَلَامًا تَامًّا عَلَى سَيِّدِنَا مُحَمَّدٍ الَّذِيْ تَنْحَلُّ بِهِ الْعُقَدُ، وَتَنْفَرِجُ بِهِ الْكُرَبُ، وَتُقْضَى بِهِ الْـحَوَائِجُ ، وَتُنَالُ بِهِ الرَّغَائِبُ، وَحُسُنَ الْـخَوَاتِمِ وَيُسْتَسْقَى الْغَمَامُ بِوَجْهِهِ الْكَرِيْمِ وَعَلَى آلِهِ وَصَحْبِهِ فِي كُلِّ لَـمْحَةٍ وَنَفَسٍ بِعَدَدِ كُلِّ مَعْلُومٍ لَكَ” –\nމި ޞަލަވާތުގެ މާނަ\n“ޔާ ﷲ. އަހަރެމެންގެ ސާހިބާ މުޙައްމަދު ޞައްލަﷲ ޢަލައިހި ވަސައްލަމަ ގެ މައްޗަށް ފުރިހަމަ ޞަލަވާތަކުން ޞަލަވާތެއް ލައްވާ ފުރިހަވެގެންވާ ސަލާމަކުން ސަލާން ލައްވާށިއެވެ. އެކަލޭގެފާނަކީ އެކަލޭގެފާނުގެ ސަބަބުން ގޮށްތައް މޮހިގެންދާ، ހިތާމަތައް ފިލައިގެންދާ، ޙާޖަތްތައް ފުދިގެންދާ، އެދުންތައް ޙާސިލްވެގެންދާ، ހެޔޮ ނިމުން ލިބިގެންދާ، އެކަލޭގެފާނުގެ މޫނުފުޅުގެ މާތްކަމުގެ ސަބަބުން ވިލާތައް ފޮނުއްވާ (ފެން ވެއްސަވާ) ކަލޭގެފާނެއެވެ. އަދި އެކަލޭގެފާނުގެ އާލުންނާއި އަޞްޙާބުންނަށްވެސް (ޞަލަވާތާއި ސަލާމް ލައްވާށިއެވެ) ކޮންމެ ހިނދެއްގައި އަދި ކޮންމެ ނޭވާއެއްގައި އިބައިލާހު ދެނެވޮޑިގެންވާ ހުރިހާ ތަކެތީގެ ޢަދަދަށެވެ. ”\nމި ޞަލަވާތުގައިވާ ލަފުޒުތަކަށް ބަލައިލުމެއް\nتَنْحَلُّ بِهِ الْعُقَدُ – ގޮށްތައް މޮހިގެންދާ – Obstacles are removed\nމީގެ މާނައަކީ ކުރިމަތިވާ ހުރަސްތަކުން ސަލާމަތްކުރެއްވުމެވެ. ނުވަތަ ކުރިމަތިވާ ދަތި އުނދަގޫތަކުން ސަލާމަތްކުރެއްވުމެވެ. އަދި އޭގެ އަނެއް މުރާދަކީ އެކަލޭގެފާނުގެ ބަރަކާތުން ކޯފާއިން މިންޖުވުމެވެ.\nوَتَنْفَرِجُ بِهِ الْكُرَبُ – ހިތާމަތައް ފިއްލަވައި – Distress is relieved\nމީގެ މާނައަކީ ޙަޔާތުގައި ކުރިމަތިވާ ހިތާމަތަކާއި ވޭންތައް އެކަލޭގެފާނުގެ ސަބަބުން ނެތިގެންދާ، އެކަންތައްތައ ފިލައިދާ ފަރާތެވެ.\nوَتُقْضَى بِهِ الْـحَوَائِجُ- ޙާޖަތްތައް ފުދިގެންދާ Needs are met-\nމީގެ މާނައަކީ އެމީހަކު ޙާސިލްކުރަން ބޭނުންވާ ކަމެއް މިކަމުން ޙާޞިލްވުމެވެ.\nوَتُنَالُ بِهِ الرَّغَائِبُ وَحُسُنَ الْـخَوَاتِمِ އެދުންތައް ޙާސިލްވެގެންދާ، ހެޔޮ ނިމުން ލިބިގެންދާ – Desires are fulfilled andagood end may be achieved\nމީގެ މާނައަކީ މީހާ ކުރާ އުންމީދުތައް ޙާޞިލްވުމެވެ. އޭގެ ތެރެއިން އެއްކަމަކީ ހެޔޮ ރަނގަޅު ނިމުމެއް ލިބުމެވެ.\nوَيُسْتَسْقَى الْغَمَامُ بِوَجْهِهِ الْكَرِيْمِ އެކަލޭގެފާނުގެ މޫނުފުޅުގެ މާތްކަމުގެ ސަބަބުން ވިލާތައް ފޮނުއްވާ (ފެން ވެއްސަވާ) – By virtue of whose noble face clouds may be sent\nމީގެ މާނައަކީ މި ޞަލަވާތުގައި ޞަލަވާތް ކިޔަވާ މީހާ ރަސޫލުﷲ ޞައްލަﷲ ޢަލައިހި ވަސައްލަމަގެ އަރިހުން މި އެދެނީ، ވާރޭ ފެން ފޮނުއްވައިދެއްވުމަށް ﷲ އަށް ދަންނަވައިދެއްވުމަށެވެ.\nމި ޞަލަވާތް ކިޔެވުމުގެ ޙުކުމަކީ ކޮބާ؟\nޢިލްމުވެރިން ވިދާޅުވާ ގޮތުގައި މި ޞަލަވާތް ކިޔެވުމަކީ ޙަރާމް ކަމެކެވެ. އަދި ޝިރުކު އޭގައި ހިމެނޭ ބިދުޢައެކެވެ. އަންނަނި ސަބަބުތަކަށްޓަކައެވެ.\n1- މި ޞަލަވާތުގައި ޝިރުކުގެ ޢިބާރާތްތައް ހިމެނެއެވެ. އެއީ ނަބިއްޔާ ޞައްލަﷲ ޢަލައިހި ވަސައްލަމަ މަތިވެރިކުރުމުގައި ޙައްދު ފަހަނައަޅައި ދިޔުމެވެ. އޭގެ ތެރޭގައި ކުރިމަތިވާ ދަތި އުނދަގޫތަކުން ސަލާމަތްކުރެއްވުމާއި ހިތާމަތައް ފިއްލެވުމާއި ޙާޖަތްތައް ފުއްދައިދިނުމާއި، އެދުންތައް ޙާޞިލްކުރުމާއި، ހެޔޮ ނިމުން ލިބުމާއި، ވާރޭ ވެއްސަވައިދެއްވުމަށް ﷲ އަށް ދަންނަވައިދެއްވުން އެދި ދެންނެވުން (މެދުވެރި ކުރުމުގެ ޝިރުކު) މިކަން ކަން ހިމެނެއެވެ. މިކަންކަމަކީ ﷲ ފިޔަވައި އެއްވެސް ފަރާތަކަށް މިއިން ކަމެއް ކުރުމުގެ އެއްވެސް ބާރެއް، އެއީ ކިތަންމެ މާތް އިންސާނަކަށްވެސް، ރަސޫލު ބޭކަލަކަށް ނަބީ ބޭކަލަކަށްވެސް މަލާއިކަތަކަށްވެސް އެކަން ކުރުމުގެ ބާރު ލިބިގެންވާ ކަމެއް ނޫނެވެ. އެއީ ﷲ އަށް އެކަނި ކުރުމުގެ ބާރު ލިބިގެންވާ ކަންކަމެވެ. އުލޫހިއްޔަތުގެ ތެރޭގައި ހިމެނޭ ކަންކަމެވެ. ވީމާ މި ޞަލަވާތުގައި ސާފު ޞަރީޙަ ޝިރުކު ހިމެނެއެވެ. ﷲ ތަޢާލާ، ނަބިއްޔާ ޞައްލަﷲ ޢަލައިހި ވަސައްލަމައަށް ވަޙީކުރެއްވީ މިފަދައިން ވިދާޅުވުމަށެވެ. قُلْ إِنِّي لَا أَمْلِكُ لَكُمْ ضَرًّا وَلَا رَشَدًا ﴿ الجن 21﴾ މާނައީ : “ކަލޭގެފާނު ވިދާޅުވާށެވެ. ހަމަކަށަވަރުން، ތިޔަބައިމީހުންނަށް ގެއްލުމެއް ދިނުމެއްވެސް، އަދި ތެދުމަގެއް ދެއްކުމެއްވެސް، ތިމަންކަލޭގެފާނަކަށް މިލްކުވެގެނެއް ނުވެތެވެ.”\n2- ޞަލަވާތުގެ މި ސީޣާއަކީ މިއީ ޤުރުއާނުގައި އަދި މާތް ނަބިއްޔާ ޞައްލަﷲ ޢަލައިހި ވަސައްލަމަގެ އެއްވެސް ޙަދީޘެއްގައި އައިސްފައިވާ ސީޣާއެއް ނޫނެވެ. އަދި ޞަލަވާތް ކިޔަވާ މީހާއަށް މިވެނި އެވެނި ކަމެއް ޙާޞިލްވާނެކަމަށް ފޮތްތަކުގައި ލިޔެފައިވާ ލިޔުންތަކަކީ އެއީ އެއްވެސް ޙާލެއްގައި އެއްވެސް ދަލީލެއްގެ މައްޗަށް ބިނާކޮށް ލިޔެފައިވާ ވާހަކަތަކެއް ނޫނެވެ. މިވެނި ޢަދަދަކަށް މި ޞަލަވާތް ކިޔަވައިފި މީހަކަށް މިވެނި އެވެނި ކަމެއް ޙާޞިލްވާނެކަމަށް ލިޔެފައިވާ ލިޔުންތަކަކީވެސް މީގެ ތެރޭގައި ހިމެނޭ ހަމަ އެއްވެސް އަސްލެއް އެކަމުގައި ނެތް ދޮގުތަކެވެ. ރަސޫލުﷲ ޞައްލަﷲ ޢަލައިހި ވަސައްލަމަ ޙަދީޘްކުރައްވާފައި ވެއެވެ. (مَنْ أَحْدَثَ في أَمرِنَا هَذَا مَا لَيسَ مِنهُ فَهُوَ رَدٌّ)، متفق عليه، މާނައީ: “އަހަރެމެންގެ މި ދީނުގައި ނެތް ކަމެއް (ބިދުޢައެއް) އުފައްދައިފި މީހާ ދަންނައެވެ. ފަހެ، އެކަމެއް ވަނީ (ބާޠިލުވެ) ރައްދުވެގެންނެވެ.” މުސްލިމްގެ ރިވާޔަތުގައި ވެ އެވެ. (مَن عَمِلَ عَمَلاً لَيسَ عَلَيهِ أَمرُنَا فَهُوَ رَدٌّ). މާނައީ: ” އަހަރެމެންގެ މި ދީނުގައި ނެތް ޢަމަލެއްކޮށްފިމީހާ ދަންނައެވެ. ފަހެ، އެ ކަމެއް ވަނީ (ބާޠިލުވެ) ރައްދުވެގެންނެވެ.”\nމި ޞަލަވާތާ ބެހޭގޮތުން ޢިލްމުވެރިންގެ ފަތުވާ\nޝައިޚް ޢަބްދުއްރަޙްމާން ބިން ނާޞިރުލް ބައްރާކު ވިދާޅުވިއެވެ. “ނާރިޔާ ޞަލަވާތޭ ކިޔާ މި ޞަލަވާތަކީ ޙަރާމް އެއްޗެކެވެ. އޭގައި ހިމެނޭ ޝިރުކާއި ބިދުޢައިގެ ސަބަބުންނެވެ. ޞޫފީންނަކީ މާތް ނަބިއްޔާ ޞައްލަﷲ ޢަލައިހި ވަސައްލަމަ މަތިވެރިކުރުމުގައި ޙައްދަފަހަނައަޅައި ދިޔުމާއި، ޝިރުކާއި ކުފުރު އޭގައި ހިމެނޭ ޢިބާރާތްތައް ބޭނުންކޮށްގެން އެކަލޭގެފާނުގެ މައްޗަށް ޞަލަވާތްތައް ހެދުމުގައި މަޝްހޫރު ބައެކެވެ. އަދި އެ ޞަލަވާތް ތަކުގެ މައްޗަށް، ﷲ ތަޢާލާ އެއްގޮތަކަށްވެސް ބާވައިނުލައްވާ ދަރުމައާއި ޘަވާބާއި މަތްކަމާއި މަތިވެރިކަން އެމީހުން އިތުރު ކުރެއެވެ. މި ޞަލަވާތަށް މިކިޔާ ނަމަކީވެސް މިއީ މުންކަރު ނަމެކެވެ. ނާރިޔާ (އަލިފާން) ގެ މުރާދަކީ ކޮބާ ހެއްޔެވެ؟ އޭގެ މާނައަކީ އަލިފާނުން (ނަރަކަ) އިން ސަލާމަތްވުން ހެއްޔެވެ؟ މިއީ އެމީހުންނަށް ކިހިނެއް އެނގުނު ކަމެއް ހެއްޔެވެ؟ ރަސޫލުﷲ ޞައްލަﷲ ޢަލައިހި ވަސައްލަމަ އެހެން ޙަދީޘްކުރެއްވީ ހެއްޔެވެ؟ ނޫނެކެވެ. އެއީ ބޮޑު ދޮގެކެވެ.” –\nއައްޝައިޚު ޚާލިދުއް ރިފާޢީ ވިދާޅުވިއެވެ. “އެއްވެސް ޝައްކެތް ނެތްގޮތުގައި މިކަލިމަތަކަކީ މިއީ އެއްވެސް ގޮތަކުން ނަބިއްޔާ ޞައްލަﷲ ޢަލައިހި ވަސައްލަމަގެ އަރިހުން ޘާބިތުވެގެންވާ އަދި ޞައްޙަވެގެންވާ ކަލިމަތަކެއް ނޫނެވެ. މި ޞަލަވާތުގައި ހިމެނިފައިވަނީ ޝިރުކުގެ ޢިބާރާތްތަކެކެވެ. އަދި ނަބިއްޔާ ޞައްލަﷲ ޢަލައިހި ވަސައްލަމަ މަތިވެރިކުރުމުގައި ޙައްދުފަހަނައަޅައި ދިޔުމުގެ ޢިބާރާތްތަކެކެވެ. ﷲ ނޫން ފަރާތަކަށް އެކަންތައްތައް ނިސްބަތްކުރުން ހުއްދަވެގެންނުވާ ކަންތައްތަކެކެވެ. މިސާލަކަށް ކުރިމަތިވާ ދަތި އުނދަގޫތަކުން ސަލާމަތްކުރެއްވުމާއި ހިތާމަތައް ފިއްލެވުމާއި ޙާޖަތްތައް ފުއްދައިދިނުމާއި، އެދުންތައް ޙާޞިލްކުރުމާއި، ހެޔޮ ނިމުން ލިބުމާއި، ވާރޭ ވެއްސަވައިދެއްވުމަށް ﷲ އަށް ދަންނަވައިދެއްވުން އެދި ރަސޫލާއަށް ދެންނެވުން (މެދުވެރި ކުރުމުގެ ޝިރުކު) ފަދަ ކަންކަމެވެ. ﷲ ތަޢާލާ ވަޙީކުރައްވާފައިވެއެވެ. (أَمَّن يُجِيبُ الـمُضطَرَّ إِذَا دَعَاهُ ويَكشِفُ السُّوءَ ويَجعَلُكُم خُلَفَاءَ الأَرضِ أَإِلَهٌ مَعَ اللَّهِ قَلِيلاً مَا تَذَكَّرُونَ)، النمل: 62″ “މާނައީ : “ނުވަތަ ދަތި އުނދަގޫ ޙާލު ޖެހިފައިވާ މީހާ، އެއިލާހަށް ކުރާހިނދު، އެމީހާގެ ދުޢާ އިޖާބަކުރައްވައި، އަދި ނުބައިކަން ދުރުކުރައްވައި، އަދި ބިމުގެ ޚަލީފާއިން ކަމުގައި ތިޔަބައިމީހުންލައްވާ އިލާހު ހެއްޔެވެ؟ ﷲ އާއެކު އެހެން އިލާހަކު ވޭހެއްޔެވެ. ތިޔަބައިމީހުން ހަނދުމަކުރަނީ ވަރަށްވެސް މަދުންނެވެ.”\nمراجعة في شأن الصلاة النارية، موقع الإسلام اليوم:\nحكم الصلاة التفريجية أو النارية، خالد عبدالمنعم الرفاعي، طريق الإسلام.-\nخزينة الأسرار، لمحمد حقي النازلي: ص170.\nނާރިޔާބިދުޢަތުންޖީނާތުންޖީނާ ޞަލަވާތްޞަލަވާތްޞަލަވާތް ކިޔެވުންޞަލާތުއް ނާރިޔާ


ލައިލަތުލް ޤަދްރު | Landhooinfo\n48 މިނިޓް ކުރިން\nރަމަޟާންމަސް ހެޔޮގޮތުގައި ލިބިގަންނާށެވެ. (1)\nލައިލަތުލް ޤަދްރި އަކީ އިސްލާމީ ތާރީޚުގައި ވަރަށް މުހިންމުކަން ބޮޑު ރެއެކެވެ. އަދި އަހަރުމެންގެ އަމިއްލަ ޒަތީ ހަޔާތަށްވެސް އެހާމެ މުހިންމު ރެއެކެވެ.\nސޫރަތުލް ޤަދްރުގައި ﷲ سبحانه وتعالى ވަޙީ ކުރައްވާފައިވެއެވެ.\n” إِنَّا أَنْزَلْنَاهُ فِي لَيْلَةِ الْقَدْرِ (*) وَمَا أَدْرَاكَ مَا لَيْلَةُ الْقَدْرِ. لَيْلَةُ الْقَدْرِ خَيْرٌ مِنْ أَلْفِ شَهْرٍ(*) تَنَزَّلُ الْمَلائِكَةُ وَالرُّوحُ فِيهَا بِإِذْنِ رَبِّهِمْ مِنْ كُلِّ أَمْرٍ (*) سَلامٌ هِيَ حَتَّى مَطْلَعِ الْفَجْرِ“\n” ހަމަކަށަވަރުން ތިމަންރަސްކަލާނގެ އެ ޤުރުއާން ބާވާލެއްވީ ލައިލަތުލް ޤަދްރި ވިލޭރޭގައެވެ. އަދި ލައިލަތުލް ވިލޭރެއަކީ ކޮންރެއެއްކަން ކަލޭގެފާނަށް އަންގައިދިނީ ކޮންއެއްޗެއްތޯއެވެ. ލައިލަތުލް ޤަދްރި ވިލޭރޭ، އެއްހާސް މައްސަރަށްވުރެ ހެޔޮކަން ބޮޑެވެ. މަލާއިކަތުންނާއި ޖިބްރީލްގެފާނު އެބޭކަލުންގެ ވެރިރަސްކަލާނގެ އިޛުނަފުޅާއެކު، ހުރިހާ އަމުރުފުޅަކައިގެން އެރޭ ފައިބާވަޑައިގަންނަވައެވެ. އެއީ ފަޖުރުގެ އަލިކަން ފާލުވެއްޖައުމަށް ދާންދެން، އަމާންކަމާއި، ސަލަމަތްތެރިކަން ލިބިގެންވާ ރެއެކެވެ.“ ( ސުރަތުލް ޤަދްރި 1-5 )\nއަދިވެސް ސޫރަތުއް ދުޚާންގައި ލައިލަތުލް ޤަދްރި އާއި ބެހޭ ގޮތުން ﷲ سبحانه وتعالى ވަޙީ ކުރައްވާފައިވެއެވެ.\n”حم (*) وَالْكِتَابِ الْمُبِينِ (*) إِنَّا أَنْزَلْنَاهُ فِي لَيْلَةٍ مُبَارَكَةٍ إِنَّا كُنَّا مُنْذِرِينَ (*) فِيهَا يُفْرَقُ كُلُّ أَمْرٍ حَكِيمٍ (*) أَمْرًا مِنْ عِنْدِنَا إِنَّا كُنَّا مُرْسِلِينَ (*) رَحْمَةً مِنْ رَبِّكَ إِنَّهُ هُوَ السَّمِيعُ الْعَلِيمُ“\n”ح م (މިއަކުރުތަކުގެ މުރާދު ދެނެވޮޑިގެންވަނީ ﷲ އެވެ.) ބަޔާންވެގެންވާ ފޮތް ގަންދެއްވާ ވަޙީ ކުރައްވަމެވެ. ހަމަކަށަވަރުން ތިމަން ރަސްކަލާނގެ އެފޮތް (އެބަހީ: ޤުރުއާން) ބާވައިލެއްވީ ބަރަކާތްތެރިވެގެންވާ ރެއެއްގައެވެ. ހަމަކަށަވަރުން، އިންޛާރު ކުރައްވާ ކަލަކު ކަމުގައި ތިމަންރަސްކަލާނގެ ވޮޑިގެންވަމެވެ. އެ ރޭ، ކަނޑައެޅިގެންވާ ކޮންމެ ކަމެއް ބަޔާން ކުރައްވަތެވެ. (އެއީ) ތިމަންރަސްކަލާނގެ ހަޟްރަތުން އައި އަމުރެއް ކަމުގައެވެ. ހަމަކަށަވަރުން، ރަސޫލުން ފޮނުއްވާ ކަލަކު ކަމުގައި ތިމަންރަސްކަލާނގެ ވޮޑިގެންވަމުއެވެ. (އެއީ) ކަލޭގެފާނުގެ ވެރިރަސްކަލާނގެ ޙަޟްރަތުން ފޮނުއްވާ ރަޙުމަތެއް ކަމުގައެވެ. ހަމަކަށަވަރުން، އެކަލާނގެއީ، މޮޅަށް އައްސަވާވޮޑިގެންވާ، މޮޅަށް ދެނެވޮޑިގެންވާ ރަސްކަލާނގެއެވެ.“ ( ސޫރަތުއް ދުޚާން 1-6 )\nސޫރަތުލް ބަޤަރާގައި އެއިލާހު ވަޙިކުރައްވާފައިވެއެވެ.\n” شَهْرُ رَمَضَانَ الَّذِي أُنْزِلَ فِيهِ الْقُرْآنُ هُدًى لِلنَّاسِ وَبَيِّنَاتٍ مِنَ الْهُدَى وَالْفُرْقَانِ … “\n” ރަމަޟާންމަހަކީ އެމަހެއްގައި ޤުރުއާން ބާވާލެއްވި މަހެވެ. (އެ ޤުރުއާން ބާވާލެއްވީ) މީސްތަކުންނަށް ހުރި ތެދުމަގެއް ކަމުގައްޔާއި ހިދާޔަތާއި ހައްޤާއި ބާޠިލް ވަކިކޮށްދެނިވި ހެކިތަކެއް ކަމުގައެވެ. … “( ސޫރަތުލް ބަޤަރާ 185 )\nލައިލަތުލް ޤަދުރި އާއި ބެހޭގޮތުން ނަބިއްޔާ، މުޙަންމަދު صلى الله عليه وسلم ހަދީޘް ކުރައްވާފައިވާކަމަށް އަބޫ ހުރައިރާ رضي الله عنه ގެ ކިބައިން ރިވާވެގެންވެއެވެ.\n” ﷲ ގެ ޙަޟްރަތުން ރުހިވޮޑިގަތުން ލިބުން އެދި އީމަންތެރިކަމާއެކު ލައިލަތުލް ޤަދްރި ގައި ހޭލާ ހުރެއްޖެ މީހާއަށް، އޭނާގެ އިސްވެ ގޮސްފައިވާ ހުރިހާ ފާފަތަކެއް ފުއްސަވާ ދެއްވަވާނެއެވެ.“ ( ބުޚާރީ އަދި މުސްލިމް )\nއަދިވެސް ނަބިއްޔާ صلى الله عليه وسلم ޙަދީޘް ކުރެއްވިކަމަށް ޢާއިޝާ رضي الله عنها ގެ ކިބައިން ރިވާވެގެން ވެއެވެ.\n” ތިމަން ކަމަނާއަށް ލައިލަތުލް ޤަދްރި އަކީ ކޮން ރެއެއްކަން އެނގިއްޖެ ނަމަ އެ ރޭގައި ތިމަން ކަމަނާ ކިއުއްވަންވީ ކޮން ދުޢާއެއް ތޯއޭ ސުވާލު ދެންނެވުމުން އެކަލޭގެފާނު صلى الله عليه وسلم ޙަދީޘް ކުރެއްވިއެވެ.” اللَّهُمَّ إِنَّكَ عَفُوٌّ تُحِبُّ الْعَفْوَ فَاعْفُ عَنِّي“ ”އޭ ﷲ ! އިބަރަސްކަލާނގެއީ އަފޫކުރައްވާ، އަފޫކުރެއްވުމަށް ލޯބިވެވޮޑިގަންނަވާ ރަސްކަލާނގެއެވެ. އަޅުގެ ފާފަ ފުއްސަވާ ދެއްވާންދޭވެ!“\nލައިލަތުލް ޤަދްރިގެ ހެޔޮކަން އެއްހާސް މައްސަރަށް ވުރެ ހެޔޮކަން ބޮޑެވެ. ހަމައެހެންމެ އެއްހާސް މައްސަރު (83.3 އަހަރު) ﷲ އަށް ކިޔަމަންތެރިވެ ދުނިޔޭގައި އުޅުމަށް ވުރެ ވެސް ހަމަ އެކަނި އެރޭގެ ހެޔޮކަން ބޮޑެވެ. އެހެނީ އެރެއަކީ ﷲ ތަޢާލާ އެރެއްގައި ބަރަކާތް ލައްވާފައިވާ ރެއެކެވެ. ﷲ ގެ ރުހިވޮޑިގަތުން އެދި އެރޭ ހޭލާ ހުރެއްޖެ މީހާއަށް އޭނާގެ އިސްވެ ގޮސްފައިވާ ހުރިހާ ފާފަތައް ފުއްސަވާ ދެއްވައެވެ. އެބަހީ އޭނާއަކީ ދުނިޔެއަށް އުފަން ވީ އިރުގައި ވީ ފަދައިން އެއްވެސް ފާފައެއް ނުވާ މީހަކު ކަމުގައި ވެދެއެވެ. ހުރިހާ ފާފަތަކުން ޠާހިރުވެފައިވުމަށް އަހަރުމެން ކޮންމެ މީހަކުވެސް އެދޭނެއެވެ. އަދި ފާފަތަކުން ޠާހިރު ވެވިގެންވާ ޙާލު، މަހުޝަރުގެ މައިދާނުގައި ﷲ ތަޢާލާއާ ބައްދަލުވުމަށް އެދޭނެއެވެ.\nލައިލަތުލް ޤަދްރި އަކީ ކޮން ރެއެއްކަން އަހަރުމެން ދެނެގަންނާނީ ކިހިނެއް ތޯއެވެ. އަހަރުމެންނަށް އެނގެން އޮތް ގޮތުގައި އެރެއަކީ މިބަރަކާތްތެރި ރަމަޟާން މަހުގެ ފަހު ދިހައިގެ އެބަހީ: 20 ން 30 ށް ( އޮނަހިރި ރޭތަކުގެ ތެރެއިން ރެއެކެވެ. ) އެއީ 21 ، 23 ، 25 ، 27 އަދި 29 އެވެ.\nލައިލަތުލް ޤަދްރިގެ ތަފާތު ޢަލާމާތްތައް ވެއެވެ. އެގޮތުން:-\n– އެދުވަހުގެ އިރު އަރާއިރުގައި އޭގެ ދޯދިތަކާ ނުލާ އެރުން.\n– އެރޭގައި ނުވަތަ އެދުވަހުގައި ވާރޭ ވެހުން.\n– އެރޭގައި އުޑުމަތި ކުޑަކޮށް ފުސްވެފައިވުން.\nމިއީ އެރޭގެ ބައެއް އަލާމާތްތައް ކަމަށް ސުންނަތުން ސާބިތުވާ ކަންތައްތަކެވެ.\nލައިލަތުލް ޤަދްރި އަކީ ސީދާ ކޮންރެއެއްކަން އަހަރުމެންނަށް އެނގިގެނެއް ނުވެއެވެ. އެހެންކަމުން ޚާއްޞަ ގޮތެއްގައި ރަމަޟާން މަހުގެ ފަހު ދިހައިގެ ރޭތައް ތަފާތު އަޅުކަންތައްތައް ކުރުމުގައި ހޭދަ ކުރަމާ ހެއްޔެވެ. އެރޭ ތަކަކީ ކީރިތި ޤުރުއާން ކިޔެވުމާއި ސުންނަތް ނަމާދުތައް ކުރުމާއި، ޛިކުރުކުރުމާއި އަމިއްލަ ނަފްސަށާއި އެހެން މީހުނަށްޓަކައި ދުޢާ ކުރުމުގައި ހޭދަ ކުރާ ރޭތަކެއް ކަމުގައި ހަދަމާ ތޯއެވެ.\nދުޢާ އަކީ އެރެއަށްޓަކައި މަސައްކަތް ކުރުމުގެ ހެޔޮތައުފީޤު، ﷲ ތަޢާލާ އަހަރުމެންނަށް ދެއްވުމެވެ. އަދި ލައިލަތުލް ޤަދްރިގެ މާތްކަން އަހަރުމެންނަށް މިންވަރު ކޮށްދެއްވުމެވެ. އާމީން.\nކެނދިކުޅުދޫގެ ދަނޑުތައް ރޯދައަށް ފައްކާވެފައި\nބަރަކާތްތެރި ވެގެންވާ ރަމަޟާން މަހަކީ ޒަމާނުން ސުރެ އަޅުގަނޑުމެން އެންމެހައި މުސްލިމް އަޚުންނާއި އުޚްތުން އެމަހަކަށް ޓަކައި ވަރަށް ރަނގަޅަށް …


Green Saudi, Green Middle East maruhabaa kiyanee\nގްރީން ސައޫދީ، ގްރީން މިޑްލް އީސްޓަށް މަރުހަބާ ކިޔަނީ\nސައޫދީ ޕްރިންސް މުހައްމަދު ބިން ސަލްމާން: ސައޫދީ އަކީ ތިމާވެއްޓާ ރައްޓެހި ގައުމަކަށް ވެވިދާނެ ކަމަށް\nސައޫދީ ޕްރިންސް މުހައްމަދު ބިން ސަލްމާން "ގްރީން ސައޫދީ، ގްރީން މިޑްލް އީސްޓް އިނީޝިއޭޓިވް" އެނައުންސްކުރައްވައިފި އެވެ. މިއީ ބިޔަ ޕްރޮޖެކްޓަކަށް ކިޔާ ނަމެކެވެ. މައިގަނޑު މަސައްކަތަކީ ގަސް ނެތް ބިންތަކުގައި ގަސްއިންދުމެވެ. ބޭނުމަކީ ޖައްވަށް އަރައިގެންދާ ކާބަންޑައިއޮކްސައިޑްގެ މިންވަރު ކޮންޓްރޯލްކުރުމެވެ. މިޕްރޮޖެކްޓްގައި ޖުމްލަ 50 ބިލިއަން ގަސްއިންދޭނެ އެވެ. އަދި ހަކަތައުފައްދާ ވަސީލަތްތައް ތިމާވެއްޓާ ރައްޓެހި ނިޒާމްތަކަށް ބަދަލުކުރެވޭނެ އެވެ.\nމުހައްމަދު ބިން ސަލްމާން ވިދާޅުވީ ސައުދީއަކީ އެންމެ ގިނައިން ތެޔޮ އުފައްދާ ގައުމު ކަމަށާއި ތިމާވެށިގެ ހިމާޔަތުގައި މިވަރުގެ މަސައްކަތެއް ކުރުން ސައޫދީއަށް ހައްގުކަން ގަބޫލުފުޅުކުރައްވާ ކަމަށެވެ. ދުނިޔެއަށް ހަކަތަ ސަޕްލައިކުރުމުގައި ސައޫދީއަށް އިސް ދައުރެއް އަދާކުރެއްވޭ ކަމަށާއި އިންސާނުންގެ އަމަލުކުތަކުގެ ސަބަބުން މޫސުމަށް އަންނަ ބަދަލުތަކާ ދެކޮޅަށް މަސައްކަތްކުރެވޭ ގައުމަކަށް ސައޫދީން ވާންޖެހޭ ކަމަށެވެ.\nމިޕްރޮޖެކްޓް ހިންގަން ހަމަޖައްސާފައިވާ ގޮތް ޕްރިންސް ވިދާޅެއް ނުވެ އެވެ. ވިދާޅުވީ އަންނަ އަހަރު، 2022 ގައި އެކުވެރި އަރަބި ގައުމުތަކާއެކު ބައްދަލުވުންތައް ފައްޓަވާނެ ކަމަށާއި ފައްނީ ލަފާ ހުރިހާ ގައުމަކަށް ފޯރުކޮށްދެއްވާނެ ކަމަށެވެ.\nމުހައްމަދު ބިން ސަލްމާން ސަރަހައްދީ ބައިވެރިނަށް ފޯނުކުރައްވައި މި މަޝްރޫއާ ބެހޭ ގޮތުން ވަނީ މަޝްވަރާކުރައްވާފަ އެވެ. ގަސްއިންދުމުގެ އިތުރުން ހަކަތަ އުފެއްދުން އަދި ހަކަތަ ބޭނުންވާ ވަސީލަތްތައް ވެސް ތިމާވެއްޓާ ރައްޓެހި ނިޒާމަކުރުމާ މެދު ވަނީ މަޝްވަރާކުރައްވާފަ އެވެ.\nކުވައިތުގެ އަމީރު ޝެއިޚް ނަވާފް އަލް އަހްމަދު އަލް ސަބާހްއަށް ގުޅުއްވައި ޕްރިންސް ދެއްކެވި ވާހަކަތައް ފުޅާވެ ފަރުތައް ހިމާަޔަތްކުރުމާ ބެހޭ ގޮތުން ވެސް މަޝްވަރާކުރެއްވި އެވެ. ތެޔޮޮ އުފެއްދުމުގެ ހުރިހާ މަސައްކަތްތަކެއް ވެސް ތިމާވެއްޓާ ރައްޓެހިކުރަން މަޝްވަރާކުރެއްވި އެވެ. މިމަސައްކަތްތަކާ މެދު އުފާފުޅުކުރައްވާ ކަމަށް އަމީރު ވިދާޅުވި އެވެ.\nސަލްމާން ރަސްގެފާން ގްރީން ރިޔާޒް ޕްރޮގްރާމް ފައްޓަވައިދެއްވަނީ\nބަހުރޭންގެ ރަސްގެފާން ހަމަދު ބިން އީސާ އަލް ޚަލީފާއަށް ގުޅުއްވައި ދެބޭފުޅުން މަޝްވަރާކުރެއްވި އެވެ. ތިމާވެށިގެ ހިމާޔަތުގައި ސަަރަހައްދީ އެއްބާރުލުމެއް މުހިންމު ކަމަށް ރަސްގެފާން ޕްރިންސްއަށް ދެންނެވި އެވެ.\nގަތަރުގެ އަމީރު ޝެއިޚް ތަމީމް ބިން ހަމަދު ވިދާޅުވީ ރައްކާތެރި ވަސީލަތްތައް އުފައްދަން ސައޫދީއާއެކު މަސަކަތްކުރައްވާނެ ކަމަށާއި ސާފު ތިމާވެއްޓެއް މެދުއިރުމައްޗަށް ބޭނުންވާ ކަމަށެވެ.\nގްރީން ސައޫދީ، ގްރީން މިޑްލް އީސްޓް އިނީޝިއޭޓިވްއާ ބެހޭ ގޮތުން މައުލޫމާތު ދެއްވުމަށް ޕްރިންސް މުހައްމަދު ފޯނުކުރެއްވި ބޭފުޅުންގެ ތެރޭގައި ސޫދާންގެ ރައީސް، އަބްދުލް ފައްތާހް އަލް ބުރުހާން، އީރާގްގެ ބޮޑުވަޒީރު މުސްތަފާ އަލް ޚާދިމީ ވެސް ހިމެނިވަޑައިގަންނަވަ އެވެ.\nޕްރިންސް މުހައްމަދުގެ މިއިސްނެއްގެވުމަށް ތައުރީފްކުރައްވައި އަރަބި ލީގްގެ ސެކްރެޓަރީ ޖެނެރަލް އަހްމަދު އަބުލް ޣައިތު ވެސް ވާހަކަދެއްކެވި އެވެ.\nދިވެހި ރާއްޖެއިން ވެސް ވަނީ ބަޔާނެއް މެދުވެރިކޮށް ގްރީން ސައޫދީ، ގްރީން މިޑްލް އީސްޓް އިނީޝިއޭޓިވްއަށް ސަޕޯޓްކޮށް ޕްރިންސް މުހައްމަދަށް މަރުހަބާ ދަންނަވާފަ އެވެ. އަދި އުންމީދީ ބަސްމަގުން ތައުރީފްކުރައްވާފަ އެވެ.\nސައުދީ އަަރަބިއްޔާ ތިމާވެށި ޔުނައިޓެޑް އަރަބް އެމިރޭޓްސް + މެދު އިރުމަތި ސަލްމާން ރަސްގެފާނު\nސަލްމާން ރަސްގެފާންގެ ދައުވަތު ގަތަރުގެ އަމީރަށް\nސައުދީން 1.3 ޓްރިލިއަން ޑޮލަރުގެ އިންވެސްޓްމަންޓެއް


Tevez Ge Nazarugai Miee Messi Ge Faharu! - Vaguthu\nޓެވޭޒްގެ ނަޒަރުގައި މިއީ މެސީގެ ފަހަރު!\nމިފަހަރުގެ ވޯލްޑް ކަޕް ކާމިޔާބުކުރަން އާޖެންޓީނާގެ ކެޕްޓަން ލިއޮނަލް މެސީ ހުރީ ތައްޔާރަށް ކަމަށް އާޖެންޓީނާ އަށް ކުރިން ކުޅުނު ފޯވާޑް ކާލޯސް ޓެވޭޒް ބުނެފިއެވެ.\nއެންމެފަހުން ބޭއްވި ވޯލްޑް ކަޕްގެ ފައިނަލްގައި އާޖެންޓީނާ ވާދަކޮށްފައިވާއިރު އެފަހަރު ފައިނަލްގައި އެޓީމު ވަނީ ޖަރުމަނާއި ބައްދަލުކޮށް 0-1 އިން ބަލިވެފައެވެ. ބާސެލޯނާ އާއެކު ގިނަ ކާމިޔާބީތަކެއް ދުނިޔޭގެ މޮޅު ކުޅުންތެރިއާގެ މަގާމު ފަސް ފަހަރު ހޯދާފައިވާ މެސީ ހޯދާފައިވީ ނަމަވެސް ގައުމީ ޓީމާއެކު އޭނާ އަށް މިހާތަނަށް ކާމިޔާބީއެއް ހޯދިފައެއް ނުވެއެވެ.\nވޯލްޑް ކަޕްގެ ފުރަތަމަ މެޗުގައި މިއަދު އައިސްލޭންޑާއި ދެކޮޅަށް އާޖެންޓީނާ އިން ނިކުންނައިރު ޓެވޭޒް ބުނީ މިއީ މެސީގެ ވޯލްޑް ކަޕެއް ކަމަށާއި މި މުބާރާތް ކާމިޔާބުކުރަން އޭނާ ހުރީ ތައްޔާރަށް ކަމަށެވެ. އަދި މިއީ މެސީ ކުޅޭ ފަހު ވޯލްޑް ކަޕް ކަމަށް ގަބޫލުނުކުރާ ކަމަށްވެސް ޓެވޭޒް ބުންޏެވެ.\n"އަހަންނަށް ޔަގީން މިއީ މެސީގެ ވޯލްޑް ކަޕެއް. މި މުބާރާތަކީ މެސީ އަށް ވަރަށް ރަނގަޅު މުބާރާތަކަށް ވާނެ ކަމަށް އަހަރެން އުއްމީދުކުރަން" ޓެވޭޒް ބުންޏެވެ.\nއާޖެންޓީނާ އަކީ މި މުބާރާތުގެ ފެވަރިޓުންގެ ތެރޭގައި ހިމެނޭ ޓީމެއް ކަމަށާއި އެ ޓީމާއި އެއް ފެންވަރެއްގައި އޮތީ ބްރެޒިލް އާއި ޖަރުމަނު އެކަނި ކަމަށްވެސް ޓެވޭޒް ބުންޏެވެ.\nގިނަ އަހަރުތަކަކަށްފަހު ވޯލްޑް ކަޕް ކާމިޔާބުކުރަން އާޖެންޓީނާ އިން މިފަހަރު ނިކުންނައިރު މެސީއާއެކު އެޓީމުގެ ކުރި އޮތީ ވަރަށް ވަރުގަދަކޮށެވެ. އެގޮތުން އެޓީމުގެ ކުރީގައި މިފަހަރު ހަރަކާތްތެރިވާނީ މެސީގެ އިތުރުން މިދިޔަ ސީޒަނުގައި މޮޅު ކުޅުމެއް ދެއްކި ގޮންޒާލޯ ހިގުއައިން އާއި ސާޖިއޯ އަގުއެރޯ އަދި ޕައުލޯ ޑިބާލާ މެންފަދަ ކުޅުންތެރިންނެވެ.\nއާޖެންޓީނާގެ އެޓޭކަށް ބަލާއިރު މި މުބާރާތުގައި ގިނަ ގޯލުތަކެއް އެޓީމުގެ ފަރާތުން ފެންނާނެ ކަމަށް ގިނަބަޔަކު އުއްމީދު ކުރެއެވެ.


Minister Yumna aai Shidhatha WIM Coco Chic ''Run With Us 2019'' gai baiverivevadaigenfi - One Online\n01 މާޗް 2019، ހުޅުމާލެ، ވިމް ކޮކޯ ޝީކް "ރަން ވިތް އަސް 2019" -- ފޮޓޯ: ވިމް\n01 މާޗް 2019، ހުޅުމާލެ، ވިމް ކޮކޯ ޝީކް "ރަން ވިތް އަސް 2019" -- ފޮޓޯ: ހާފް ކޯޓް\nމިނިސްޓަރު ޔުމްނާއާއި ޝިދާތާ ވިމް ކޮކޯ ޝީކް "ރަން ވިތް އަސް 2019"ގައި ބައިވެރިވެވަޑައިގެންފި\nވިމް ކޮކޯ ޝީކް "ރަން ވިތް އަސް 2019"ގައި މިނިސްޓަރު އޮފް އާޓްސް ކަލްޗާރ އެންޑް ހެރިޓޭޖް ޔުމްނާ މައުމޫން އާއި މިނިސްޓަރު އޮފް ޖެންޑާ، ފެމިލީ އެންޑް ސޯޝަލް ސާވިސް ޝިދާތާ ޝަރީފް ބައިވެރިވެވަޑައިގެންފިއެވެ.\nވިމް ކޮކޯ ޝީކް "ރަން ވިތް އަސް 2019" ބައިވެރިވެވަޑައިގެން އެ ރަން ޝަރަފުވެރި ކޮށްދެއްވާފައި ވަނީ ވެސް މިނިސްޓަރު ޔުމްނާ މައުމޫން އާއި މިނިސްޓަރު ޝިދާތާ ޝަރީފްއެވެ.\nދުވުމުގެ އެހެން ބައިވެރިންނެކޭ އެއްފަދައިން މިނިސްޓަރު ޔުމްނާ މައުމޫން އާއި މިނިސްޓަރު ޝިދާތާ ޝަރީފް ވަނީ ތިން އޮބްސްޓިކަލް ކަޑައްތު ކުރެއްވުމަށްފަހު 3.75 ކިލޯމީޓަރު ފުރިހަމަކުރައްވައިފައެވެ.\nވިމް ކޮކޯ ޝީކް "ރަން ވިތް އަސް 2019"އަކީ ރާއްޖޭގައި މިހާތަނަށް އެންމެ ގިނަ ބައިވެރިން ދުވި ރަން އެވެ. މިރަންގައި 7000އަށް ވުރެ ގިނަ ކަނބަލުންވަނީ ބައިވެރިވެފައެވެ.\nބައިނަލްއަގުވާމީ އަންހެނުންގެ ދުވަހުގެ މުނާސަބަތުގައި ވިމެން އިން މެނޭޖްމަންޓް މޯލްޑިވްސް (ވިމް)އިން އިންތިޒާމުކޮށްގެން މިދިޔަ އަހަރު ބޭއްވި އޮބްސްޓިކަލް ރަން ވިމް ކޮކޯ ޝީކް "ރަން ވިތް އަސް 2018" ވެސް ވެގެން ގޮސްފައި ވަނީ ރެކޯޑަކަށެވެ. މިދިޔަ އަހަރުގެ ރަންގައި 5000 އަށްވުރެ ގިނަ ކަނބަލުން ބައިވެރިވެފައިވެ އެވެ.\nމިދިޔަ އަހަރެކޭ އެއްފަދައިން މިއަހަރުގެ ރަން އަކީވެސް އޮބްސްޓިކަލް ރަން އެކެވެ. ކޮކޯ ޝީކް "ރަން ވިތް އަސް 2019" އޮބްސްޓަކަލް ދުވުމުގެ އޮބްސްޓަކަލްތައް ހާއްސަކޮށްފައިވަނީ މިއަހަރުގެ ބައިނަލްއަގުވާމީ އަންހެނުންގެ ދުވަހުގެ ޝިއާރު ކަމަށްވާ "ބެލެންސް ފޯ ބެޓަރ ލައިފް"އާ ގުޅޭ ގޮތަށެވެ. 3.75 ކިލޯ މީޓަރުގެ މިދުވުމުގެ ކޮންމެ ކިލޯމީޓަރެއް ކަޑައްތު ކުރާއިރު އޮބްސްޓިކަލްއެއް ގިރާ ކުރަން ޖެހެއެވެ.\nހަމައެކަނި ކަނބަލުންނަށް ދުވެވޭ ވިމް ކޮކޯ ޝީކް "ރަން ވިތް އަސް 2019"ގައި މިއަހަރު އުމުރުން ދެމަހުން ފެށިގެން 67 އަހަރާ ދެމެދުގެ އުމުރުފުރައިގެ ކަނބަލުން ވަނީ ބައިވެރިވެފައެވެ.\nމިއަހަރުގެ ރަންއަށް ސަރުކާރުގެ މިނިސްޓްރީތަކާއި އެހެން އިދާރާތަކުން ވެސް ވަރަށް ބޮޑު އެއްބާރުލުމެއް ލިބިފައިވާކަމަށް ވިމް އިން ފާހަގަކުރެ އެވެ. އެގޮތުން މިނިސްޓްރީ އޮފް ޖެންޑަރ ފެމެލީ އެންޑް ސޯޝަލް ސަރވިސް އާއި މިނިސްޓްރީ އޮފް ޓުއަރިޒަމް އާއި މިނިސްޓްރީ އޮފް ޓްރާންސްޕޯޓް އެންޑް ސިވިލް އޭވިއޭޝަންގެ އިތުރުން މިނިސްޓްރީ އޮފް ޔޫތް، ސްޕޯޓްސް އެންޑް ކޮމިއުނިޓީ އެމްޕަވާމަންޓް އިން ވަނީ ވިމް ކޮކޯ ޝީކް "ރަން ވިތް އަސް 2019" އެންޑޯސް ކޮށްފައެވެ.\n"ރަން ވިތް އަސް 2019"ގެ ޕްލެޓިނަމް ސްޕޮންސަރަކީ ކޮކޯ ޝީކް އެވެ. ސިލްވަރ ސްޕޮންސަރުންނަކީ ލައިފް ސަޕޯރޓް، އެލިޔާ އިންވެސްޓްމަންޓް، ކުމާރިކާ ހެޔާ ޕްރޮޑަކްޓްސް އަދި އެފްއެސްއެމްއެވެ. ސްޓައިލް ޕާޓްނަރަކީ ނޯޓް ކޮސްމެޓިކްސްއެވެ. ނިއުޓްރިޝަން ޕާޓްނަރަކީ ކެލޮގްސް ބްރޭންޑްއެވެ.\nކޮކޯ ޝީކް "ރަން ވިތް އަސް 2019"ގެ ހޯސްޓިން ޕާޓްނަރަކީ ހައުސިންގ ޑިވެލޮޕްމަންޓް ކޯޕަރޭޝަން (އެޗްޑީސީ)އެވެ. މިއަހަރުގެ ރަންގެ މެޑިކަލް ޕާޓްނަރަކީ އޭޑީކޭ ހޮސްޕިޓަލް އެވެ. އަދި ވެލްނެސް ޕާޓްނަރުގެ ގޮތުގައި ވެލްނެސް ސެންޓަރ ބައި ނިޝީ ވަނީ ހަމަޖައްސައިފައެވެ. މީގެ އިތުރުން މިއަހަރުގެ ރަންގެ ޕްރިންޓިން ޕާޓްނަރަކީ ޕްރިންޓް ލެބް އެވެ. ފޮޓޯގްރަފީ ޕާޓްނަރަކީ ހާފްކޯޓްސްއެވެ. ބެވަރޭޖް ޕާޓްނަރަކީ މިނިޓްމެއިޑެވެ.\nކޮކޯ ޝީކް "ރަން ވިތް އަސް 2019"ގެ ސަޕޯޓިން ޕާޓްނަރުންގެ ގޮތުގައި ގާލްގައިޑް އެސޯސިއޭޝަންގެ އިތުރުން އުނިމާ ގްރޭންޑް ވަނީ ހަމަޖައްސައިފައެވެ. އަދި ފުލުހުންނާއި އެމްއެންޑީއެފުން ވެސް މި ހަރަކާތަށް ފުރިހަމަ އެއްބާރުލެއްވުން ދެއްވާފައިވާ ކަމަށާއި އެ ހުރިހާ ފަރާތްތަކަށް ޝުކުރު އަދާކުރާކަމަށް ވިމްއިން ބުންޏެވެ.\nއަންނަ އަހަރު ބާއްވާ "ރަން ވިތް އަސް 2020" މިއަށްވުރެ ވެސް ގިނަ ބައިވެރީންނާ އެކު މިފަހަރަށް ވުރެ ވެސް ފުރިހަމަކަމާ އެކު ބޭއްވުމަށް މަސައްކަތް ކުރާނެ ކަމަށް ވިމްއިން ބުނެ އެވެ.\nގުޅޭ ޓެގު ވިމެން އިން މެނޭޖްމަންޓް މޯލްޑިވްސް ޔުމްނާ މައުމޫން ޖެންޑަރ މިނިސްޓަރު ޝިދާތާ ޝަރީފު "ރަން ވިތް އަސް" ސިއްހަތު


Magumahchah Vettunu Kujjaa Akee Jinni Eh Kamah Heekoh,Salaamai Nukuri - Vaguthu\nމަގުމައްޗަށް ވެއްޓުނު ކުއްޖާއަކީ ޖިންނިއެއް ކަމަށް ހީކޮށް، ސަލާމަތް ނުކުރި\nއިންޑިއާގެ އިޑުއްކީ ރަޖަމަލާ މަގުގައި ރޭގަނޑުގެ ވަގުތެއްގައި ދުއްވާފައި ދިޔަ ޖިޕަކުން ވެއްޓުނު ކުއްޖަ ސަލާމަތް ކުރަން ޖަންގަލި ބަލަހައްޓާ އޮފިޝަލުން ދެކޮޅު ހެދީ، އެއީ ޖިންނިއެއްކަމަށް ހީކޮށް ކަމަށް އިންޑިއާ ރިޕޯޓްތައް ބުނަން ފަށައިފިއެވެ.\nމިދިޔަ މަސް ތެރޭގައި، މި ހާދިސާ ހިނގާދިޔައިރު، މި ހާދިސާގެ ވީޑިއޯ މިހާރު މީސް މީޑިއާގައި ދަނީ ދައުރުވަމުންނެވެ.\nރިޕޯޓްތައް ބުނާގޮތުގައި، އެ ކުއްޖާ މަގުމައްޗަށް ވެއްޓިފައި ވަނީ، މަންމަގެ އުގުގައި އޮއްވާއެެވެ.\nކުރިން ރިޕޯޓްކޮށްފައިވާގޮތުގައި، އެ ކުއްޖާ ސަލާމަތްކޮށްފައި ވަނީ، ޖަންގަލި ބަލަހައްޓާ އޮފިޝަލުން ކަމަށެވެ. ނަމަވެސް ފަހުން މީސް މީޑިއާގައި ދައުރުވާން ފެށި ވީޑިއޯއިން އެނގުނުގޮތުގައި، އެ ކުއްޖާ ސަލާމަތް ކުރަން ޖަންގަލި ބަލަހައްޓާ އޮފިޝަލުން ތިބީ ބިރުންނެވެ. އެއީ އެ ކުއްޖާއަކީ ޖިންނިއެއް ކަމަށް ވެދާނެތީއެވެ.\nއެ ކުއްޖާ އެ ޖިޕުން ވެއްޓުމާއެކު މަގުމަތީގައި ފިރުކެމުންދާ މަންޒަރު އެ ވީޑިއޯއިން ފެނެއެވެ. އަދި އެ ކުއްޖާ ސަލާމަތް ކުރަން ގޮސްފައި ވަނީ މަގުމަތިން ދުއްވާފައި ދިޔަ އޮޓޯ ޑްރައިވަރެކެވެ. އެ ކުއްޖާ ސަލާމަތް މަގުމަތިން ނަގާފައި ވަނީ އެ ޑްރައިވަރެވެ. އެ ކުއްޖާ ނެގުމަށްފަހު، އޭނާ ވަނީ އެ ކުއްޖާ ޖަންގަލި ބަލަހައްޓާ އޮފިޝަލުންނާއި ހަވާލުކޮށްފައެެވެ.\nއެ ވީޑިއޯ ކުރިން ނެރުނީ، ޖަންގަލި ބަލަހައްޓާ އޮފިޝަލުންނެވެ. އެ އޮފިޝަލުން އެ ވީޑިއޯ ނެރެފައި ވަނީ ބައި ބައި ކަނޑާލައިގެންނެވެ.\nއޮކްޓޯބަރ 13, 2019 19:23\nއޮކްޓޯބަރ 13, 2019 20:05\nޖިންނިއެއްވީމަ ކީއްވެތަ ސަލާމަތްނުކުރަނީ.. އެކަމް އަހަރެމެން އެތަކެއް އިންސީންނެއް ސަލާމަތްކޮއްދެން.. ތީ ވަރަށް އަމިއްލަ އެދުން ބޮޑުބައެއް..


"Krish 4" gai ves Priyanka Chopra ulheyne: Rakesh Roshan | Mihaaru\nޕްރިޔަންކާ އާއި ރިތިކް "ކްރިޝް 3" ގެ މަންޒަރެއްގައި.\n"ކްރިޝް 4" ގައި ވެސް ޕްރިޔަންކާ ޗޯޕްޅާ އުޅޭނެ: ރާކޭޝް ރޯޝަން\n09 ޖޫން 2018 - 09:07 1 comment\nރިތިކް ރޯޝަން ސުފަހީރޯއެއްގެ ރޯލް ކުޅޭ ފިލްމް "ކްރިޝް" ފްރެންޗައިޒްގެ ހަތަރު ވަނަ ފިލްމަށް މިހާރު ތައްޔާރުވަމުން އަންނަ އިރު، އޭގެ ބަތަލާގެ ރޯލުން ވެސް ކުޅޭނީ ޕްރިޔަންކާ ކަމަށް ޑައިރެކްޓަރު ރާކޭޝް ރޯޝަން ބުނެފި އެވެ.\nޕްރިޔަންކާ ވަނީ ކްރިޝް (2006) އާއި ކްރިޝް3(2013) ގައި ބަތަލާގެ ރޯލް ކުޅެފަ އެވެ. މިއީ 2003 ގައި ރާކޭޝް ގެނެސް ދިން ރިތިކާއި ޕްރިތީ ޒިންތާގެ "ކޮއި...މިލް ގަޔާ" ގެ ފޮލޯއަޕްތަކެވެ.\nމީގެ ހަތަރު ވަނަ ބައިގެ މަސައްކަތް އަންނަ އަހަރުގެ ފަހުކޮޅު ފަށަން ރިތިކްގެ ބައްޕަ ރާކޭޝް މިހާރު ތައްޔާރީތައްވަމުން އަންނަ އިރު، ސިނަމާތަކަށް އަންނާނީ 2020 ގަ އެވެ.\nއޭނާ ބުނި ގޮތުގައި "ކްރިޝް 4" ގެ ބަތަލާގެ ރޯލުން ވެސް ޕްރިޔަންކާ ފެންނާނެ ކަމުގެ ޔަގީންކަން މިހާރު ވެސް ދެވިދާނެ އެވެ. އެކަމަކު އޭނާގެ ރޯލާ ބެހޭ ގޮތުން ވާހަކަ ދައްކަން އަދި މާ އަވަސް ކަމަށް ބުންޏެވެ.\n"ޕްރިޔަންކާއަކީ ވަރަށް ވެސް މޮޅު ބަތަލާއެއް. އަހަރެން ވަރަށް ގަޔާވި ކްރިޝްގެ އެންމެ ފަހުގެ ދެ ފިލްމްގައި ވެސް އޭނާއާ އެކު މަސައްކަތް ކުރަން،" ރާކޭޝް ބުންޏެވެ. "އެކަމަކު އަހަރެން ހިއެއް ނުކުރަން ޕްރިޔަންކާ ހޮލީވުޑަށް ގޮސް ބޮޑު މަޝްހޫރު ކަމެއް ހޯދާނެ ކަމަކަށް."\nއަންނަ އަހަރުގެ ފިތުރު އީދުގައި ރިލީޒް ކުރާ ސަލްމާން ހާންގެ "ބާރަތު" އަށް ޕްރިޔަންކާ ސޮއިކޮށްފައިވާ އިރު، އޭނާގެ ދެވަނަ ހޮލީވުޑް ފިލްމް "އަ ކިޑް ލައިކް ޖޭކް" ވަނީ ހުކުރު ދުވަހު ސިނަމާތަކުގައި ދައްކަން ފަށައިފަ އެވެ.\n"ކްރިޝް 3" ގެ ލަވައެއް.\n"ކްރިޝް 4" ގެ މަސައްކަތް އަންނަ އަހަރުގެ ފަހުކޮޅަށް ތާވަލުކޮށްފައިވާ އިރު، ރިތިކް މިހާރު އަންނަނީ ވިކާސް ބާލްގެ "ސުޕަ 30" ގެ މަސައްކަތް ކުރަމުންނެވެ. އެ ފިލްމް ސިނަމާތަކަށް އަންނާނީ އަންނަ އަހަރުގެ ޖެނުއަރީގަ އެވެ.\nއަންނަ އަހަރުގެ އޮކްޓޯބަރުގައި ޔާޝް ރާޖް ފިލްމްސް (ވައިއާރްއެފް) އިން ގެނެސްދޭ ފިލްމަކުން ވެސް ރިތިކް ފެނިގެން ދާނެ އެވެ. އަދި ނަން އިއުލާންކޮށްފައި ނުވާ، ސިދާތު އާނަންދު ޑައިރެކްޓް ކުރާ އެ ފިލްމްގެ ކާސްޓުންގެ ތެރޭގައި ޓައިގާ ޝްރޮފާއި ވާނީ ކަޕޫރް ވެސް ހިމެނެ އެވެ.\n"ކްރިޝް" ގެ ފިލްމްތަކުގެ އިތުރުން ޕްރިޔަންކާ އާއި ރިތިކް ވަނީ 2012 ގައި ރިލީޒް ކުރި "އަގްނީޕަތު" ގައި ވެސް އެކުގައި މަސައްކަތްކޮށްފަ އެވެ.\nއިތުރު ލިޔުންތައް ބޮލީވުޑް ޕްރިޔަންކާ ޗޯޕްރާ ރިތިކް ރޯޝަން ކްރިޝް 3


Emme naazuku vaguthugai Mabrook kohdhevvi gaumee masakkaiy mulhi gaumun balaigenfi - vNews.mv\nއެންމެ ނާޒުކު ވަގުތުގައި މަބްރޫކް ކޮށްދެއްވި ގައުމީ މަސައްކަތް މުޅި ގައުމުން ބަލައިގެންފި\nޠާހިރާ އަޒްހާރު Male' | 02 July 2020, 17:54\nކޮވިޑް-19 އާއި ގުޅިގެން ފާއިތުވި ދުވަސްތަކުގައި އަޅުގަނޑުމެން އެންމެނަށް ކުރިމަތިލަންޖެހުނީ ވަރަށް ވެސް ދަތި އުނދަގޫ ވަގުތުތަކަކާއެވެ. މި ދުވަސްތަކުގެ ތެރޭގައި ކޮވިޑް-19 އާއި ގުޅުންހުރި އެންމެ ފަހުގެ މައުލޫމާތު ނޭޝަނަލް އެމަރޖެންސީ އޮަޕަރޭޝަން ސެންޓަރުގައި ބޭއްވި ނޫސްވެރިންގެ ބައްދަލުވުންތަކުން ގެނެސްދީފައިވާއިރު މި ވަގުތަކީ ގިނަ އާއިލާގެ އެންމެން އެއްތަންވެ ޓިވީ ކުރިމަތީގައި ތިބޭ ގަޑިއެކެވެ. ވަކިން ހާއްސަކޮށް އެ ސެންޓަރުގެ ތަރުޖަމާނު މަބްރޫކް އަޒީޒްގެ ދުލުން ކޮވިޑް-19 އާއި ގުޅުންހުރި އެންމެ ފަހުގެ މައުލޫމާތުތައް އަޑުއަހާލުމަށް ގިނަ ބަޔަކު އެވަގުތު ހުސްކުރެއެވެ.\nމާޗް މަހުގެ7ވަނަ ދުވަހު އެންއީއޯސީގެ ތަރުޖަމާނު ކަމަށް ސަރުކާރުގެ ފަރާތުން މަބްރޫކް އަޒީޒް ހަމަޖެއްސެވުމާއެކު މަބްރުކް ވަނީ ކޮވިޑް-19 އާއި ގުޅުންހުރި އެންމެ ފަހުގެ މައުލޫމާތުތައް ރައްޔިތުންނާ ހަމައަށް ގެނެސްދިނުމުގައި ކެނޑިނޭޅި ގިނަ މަސައްކަތްތަކެއް ކޮށްދެއްވާފައެވެ. ޕްރެސް ކޮންފަރެންސެއްގައި މަބްރޫކް ބައިވެރިވެވަޑައިނުގަންނަވާނަމަ އެރެއެއްގެ ޕްރެސް ފަޅުކަމަށްވެސް ދައްކައެވެ. އަދި ނޫސްވެރިންނަށްވެސް މިކަމުގައި ފަޅުކަން ދައްކައެވެ. ކުރިއަށް ދެން އޮތީ މިފަދަ ފަޅު ދުވަސްތަކަކަށްވެސް ވެދާނެއެވެ.\nޖުލައި އެއްވަނަ ދުވަހުން ފެށިގެން އެންއިއޯސީ އުވާލައި އެންއިއޯސީގެ ދަށުން ކުރަމުން ގެންދިޔަ މަސައްކަތްތައް ހެލްތް މިނިސްޓްރީގެ ދަށަށް ބަދަލުކުރެވިގެން ދިޔައެވެ. އެއާއެކު ރޭ އެންއީއޯސީގައި ބޭއްވުނު ޕްރެސް ކޮންފަރެންސަކީ އެ ސެންޓަރުގެ އެންމެ ފަހު ޕްރެސް ކޮންފަރެންސެވެ. މިކަން ވެގެން ދިޔައީ ގަވައިދުން މަބްރޫކް ޕްރެސް ކޮންފަރެންސްތައް ބަލާ ފަރާތްތަކަށް ވަރަށް ހިތްދަތިކަން ގެނުވި ރެޔަކަށެވެ. އަދި ކޮންމެ ރެޔަކުހެން މަބްރޫކް އާއެކު ޕްރެސް ކޮންފަރެންސްތަކުގައި ބައިވެރިވާ ނޫސްވެރިންނަށްވެސް ހިތްދަތިކަން ގެނުވި ކަމަކަށެވެ.\nއެންއީއޯސީގެ އެންމެ ފަހު ޕްރެސް ކޮންފަރެންސްފައި ހެލްތް މިނިސްޓަރ އަބްދުﷲ އަމީން ބައިވެރިވެވަޑައިގެންފައިވާއިރު، މިނިސްޓަރ އަމީން ވިދާޅުވީ މިފަދަ ދަނޑިވަޅެއްގައި ރައްޔިތުންނަށް ބޭނުންވާ މައުލޫމާތު އެންމެ ފުރިހަމަ ގޮތުގައި ރައްޔިތުންނާ ހަމައަށް ގެނެސްދިނުމުގައި މަބްރޫކް ދައްކަވާފައިވަނީ ވަރަށް ފުރިހަމަ ނަމޫނާއެއް ކަމަށެވެ. މަބްރޫކް ގެ މައުލޫމާތުތަކަކީ އެންމެ ފުރިހަމަ މައުލޫމާތުގެ ގޮތުގައި މުޅި ގައުމުވެސް ބަލައިގެންފައިވާކަމަށާއި، މަބްރޫކްގެ މައުލޫމާތުތައް ވެގެންދިޔައީ ރައްޔިތުންނާއި، ކޮވިޑާ ދެމެދު އެޅިގެންދިޔަ އެންމެ ވަރުގަދަ ބްރިޖަށް ކަމަށް މިނިސްޓަރ އަމީން ވަނީ ވިދާޅުވެފައެވެެ. އަދި މަބްރުކާއި ނޫސްވެރިންނާ ދެމެދު އުފެދިފައިވާ ގާތް ގުޅުންވެސް މިނިސްޓަރގެ ވާހަކަފުޅުގައި ފާހަގަކުރެއްވިއެވެ.\nމަބްރޫކް މިކަން މި ކޮށްދެއްވި ގޮތަކީ ހަމަ ނަމޫނާއެއް. އަދި ނޫސްވެރިންނާ މަބްރޫކާ އޮތް ގުޅުން އެއީ ރައްޔިތުންނަށް މި މައުލޫމާތު ފޯރުކޮށްދިނުން އެތައް ގޮތަކުން ފަސޭހަވެގެންދިޔަ ކަމެއް. އުނދަގޫ ސުވާލުތައްވެސް ދިޔަ، އުނދަގޫ ވަގުތުތައްވެސް ދިޔަ. އަދި ތިބޭފުޅުން އެދޭ މިންވަރަށް މައުލޫމާތު އެއްކުރުމަށް ދަތިވާ ވަގުތުތައްވެސް ދިޔަ. އެހެންނަމަވެސް އެ ދަތިވާ ވަގުތުތަކުގައިވެސް މަބްރޫކްގެ މައުލޫމާތުތައް ވެގެންދިޔައީ ހަގީގަތުގައި ރައްޔިތުންނާއި، ކޮވިޑާ ދޭތެރޭ އެޅިގެންދިޔަ އެންމެ ވަރުގަދަ ބްރިޖަށް.\nމީގެ އިތުރުން ސިޔާސީ ކުލައެއް ނެތި މަބްރޫކް ކޮށްދެއްވާފައިވާ މަސައްކަތްވެސް މިނިސްޓަރ އަމީން ފާހަގަކުރައްވާފައިވެއެވެ. ކޮވިޑް-19 އާއި ގުޅޭ މައުލޫމާތުތައް އާންމުންނާ ހަމައަށް ގެނެސްދިނުމަށް އެންއީއޯސީން އެކުލަވާލާފައިވާ މުޅި ޓީމުގެ މަސައްކަތްތައް ރާއްޖޭގެ ހުރިހާ ރައްޔިތުން ބަަލައިގެންފައިވާކަން ސޯޝަލް މީޑިއާ ބަލާލުމުން އެނގިގެންދިޔައެވެ. ސަރުކާރުގެ އެންމެ މަތީ ސަފުން ފެށިގެން އެންމެ އާދައިގެ ރައްޔިތު މީހާވެސް މަބްރޫކް ކޮށްދެއްވި މަސައްކަތް ބަލައިގެންފައިވެއެވެ. ފާއިތުވި ދުވަސްތަކުގައި މަބްރޫކް ދެއްވި ނަސޭހަތްތަކާއި، ބަލިން ރައްކާތެރިވެ ތިބުމަށް ދެއްވާފައިވާ އިރުޝާދުތައް ކުރިއަށް އޮތް ތަނުގައިވެސް ހަނދާން ވާނެ ކަމަށްވެސް ގިނަ ބަޔަކު ބުނެފައިވެއެވެ.\nމަބްރޫކާއެކު ކޮންމެ ރެޔަކުހެން ޕްރެސް ކޮންފަރެންސްތަކުގައި ބައިވެރިވި ޑޮކްޓަރުންގެ ޓީމާއި، ކެމެރާގެ ފަހަތުގައި ހަރަކާތްތެރިވި ހުރިހާ ބޭފުޅުންވެސް ހަމަ ގައިމުވެސް އެ ކޮށްދެއްވީ ގައުމީ މަސައްކަތެެވެ. ގައުމަށްޓަކައި ކެނޑިނޭޅި މި ބޭފުޅުން މި ކޮށްދެެއްވި މަސައްކަތަކީ މިއީ ފަށްފަށުން ޝުކުރު ހައްގުވާ މަސައްކަތެއްވެސް މެއެވެ.\nރާއްޖެ މަބްރޫކް އަޒީޒް ރިޕޯޓް


Difference between revisions of "ލުބުނާން" - ވިކިޕީޑިއާ\nDifference between revisions of "ލުބުނާން"\nލުބުނާން (އުނިއިތުރު ގެންނަވާ)\n11:44, 24 މާރޗް 2010ގެ ނުސްހާ\n6,482 bytes added ، 10 years ago\n17:10, 23 މާރޗް 2010ގެ ނުސްހާ (އުނިއިތުރު ގެންނަވާ)\nDeviathan (ޚިޔާލު ސަފްޙާ | ޙިއްޞާ)\n11:44, 24 މާރޗް 2010ގެ ނުސްހާ (އުނިއިތުރު ގެންނަވާ) (ކުރީގެ ނުސްހާއަށް ބަދަލުކުރައްވާ)\nލުބުނާނަކީ، ހުޅަނގު އޭޝިޔާއަށް ނިސްބަތްވާ ޤައުމެކެވެ.\n==އަވަސް ކަޅިއަކުން ބަލައިލުމެއް==\nލުުބުނާނުގެ ރަސްމީ ބަހަކީ ޢަރަބި ބަހެވެ. މީގެ އިތުރުން ކޮންޑިޝަނަލް ރަސްމީ ބަހެއްގެ ގޮތުގައި ފަރަންސޭސި ބަސް ބޭނުންކުރެވެއެވެ. ލުބުނާނުގައި ވާހަކަ ދައްކާ ބަސްތަކަކީ އަރަބި ބަސް (ލުބުނާނު ލަހުޖާ) އާއި ފަރަންސޭސި ބަހާއި އިނގިރޭސި ބަހާއި އަރްމީނިޔަން ބަހެވެ.\nއިނގިރޭސި ބަހުން ލެބަނީޒްއެވެ. ޤައުމުގެ އެންމެ ބޮޑު ޝަހަރަކީ ބައިރޫތެވެ. މި ޤައުމުގެ ވެރިރަށަކީ ވެސް މިއީއެވެ.\nލުބުނާނުގައި އޮންނަނީީ ކޮންފެޝަނަލިސްޓް، އަދި ބަރުލަމާނީ ޖުމްހޫރިއްޔާއެވެ.\nޤައުމުގެ އާބާދީއަކީ4މިލިއަނެވެ. އެހެންކަމާއެކު، މިއީ ދުނިޔޭގައި 124 ވަނައަށް އެންމެ އާބާދީ ބޮޑު ޤައުމެވެ.\nބިމުގެ ބޮޑުމިނަކީ 10452 އަކަކިލޯމީޓަރެވެ. ދުއްވާއެއްޗެހި ދުއްވަނީ ކަނާތްފަރާތުންނެވެ. އިންޓަނެޓް ކޯޑަކީ lb. އެވެ. ކޯލިން ކޯޑަކީ +961 އެވެ. ފައިސާގެ ގޮތުން ބޭނުންކުރަނީ ލެބަނީޒް ޕައުންޑެވެ.\nލުބުނާނުގެ ނަން އައިސްފައިވަނީ ސާމީ ރޫޓް ބަހެއް ކަމުގައިވާ ލބނ އިންނެވެ. މީގެ މާނައަކީ “ހުދު” އެވެ. މި ނަން ނިސްބަތްކޮށްފައިވަނީ މައުުންޓް ލުބުނާނަށެވެ. އެއީ އެ ފަރުބަދަ މަތީގައިވާ ހުދުކުލައިގެ ބަރަފް (ސްނޯ)އަށް ނިސްބަތްކޮށެވެ.\nލުބުނާނުގެ އިރުމައްޗާއި އުތުރުގައި އޮތީ ސޫރިޔާއެވެ. ދެކުނުގައި އޮތީ އިސްރާއީލެވެ. މި ޤައުމު އޮންނަނީ މެދުތެރޭ ކަނޑުގެ އިރުމަތީ އައްސޭރީގައެވެ.\nމެދުތެރޭ ކަނޑުގެ އައްސޭރީގައިވާ ޖިބީލް ނުވަތަ ބިބްލޯސްއަކީ ލުބުނާނު ސަރަޙައްދުގައި އެންމެ ކުރީން އާބާދުވި އެއް ޝަހަރެވެ. އަދި މުޅި ދުނިޔެއަށް ބަލާއިރު ވެސް މެދުކެނޑުމެއްނެތި މީހުން ދިރިއުޅެމުންދާ އެންމެ ދުވަސްވީ ޝަހަރުތަކުގެ ތެރެއިން އެއް ޝަހަރަކީ ޖިބީލްއެވެ.\nމި ޝަހަރު އާބާދުވެފައިވާ ކަމަށް އާސާރީ ހޯދުންތަކުން ދައްކަނީ އީސާއީ މީލާދުގެ 5000 އަހަރު ކުރީންނެވެ.\nލުބުނާނުގެ އަޞްލު ރަށްވެހީން ކަމުގައި ފޮއެނީޝިޔަނުންނަކީ ކަނޑު ދަތުރު ފަތުރަށް ވަރަށް ކުޅަދާނަ ބައެކެވެ.\nއުސްމާނީ ދައުލަތުގެ ބައެއްގެ ގޮތުގައި 400 އަހަރު ވަންދެން ލުބުނާނު އޮތެވެ. 1918 އަހަރުން ފެށިގެން ލުބުނާނު އޮތީ ފްރެންޗް މެންޑޭޓް އޮފް ސީރިޔާގެ ބައެއްގެ ގޮތުގައެވެ.\nފަރަންސޭސި ވިލާތުގެ ކިބައިން މިނިވަންކަން އެ ޤައުމުން އިޢުލާންކޮށްފައިވަނީ 26 ނޮވެންބަރު 1941 ގައެވެ. މިނިވަން ޤައުމެއްގެ ގޮތުގައި ބަލައިގަނެވުނީ 22 ނޮވެންބަރު 1943 ގައެވެ.\nލުބުނާނުގެ މިހާރުގެ އާބާދީއަށް ބަލާއިރު، އާބާދީގެ 95% އަކީ އަރަބި ނަސްލުގެ މީހުންނެވެ. 4% އަކީ އަރްމީނިޔަނުންނެވެ. 1% މީހުންނަކީ އެހެން ނަސްލުތަކަށް ނިސްބަތްވާ މީހުންނެވެ.\nލުބުނާނުގައި މީހުން އުޅޭ ތަފާތު ދީންތަކަށް ބަލާއިރުގައި ސުންނީ މުސްލިމުންނަކީ އާބާދީގެ 28% އެވެ. ޝީޢީންނަކީ ވެސް އާބާދީގެ 28% އެވެ. 22% އަކީ މާރޫނީންނެވެ. 8% އަކީ ގްރީކް އޮތޮޑޮކްސް މީހުންނެވެ. 5% އަކީ ދުރޫޒުންނެވެ. 4% އަކީ ގްރީކް ކެތަލިކުންނެވެ. 5% އަކީ އެހެން ދީންތަކަށް ނިސްބަތްވާ މީހުންނެވެ. އަރަބި ޤައުމުތަކުގެ ތެރެއިން މުސްލިމުންގެ ނިސްބަތް އެންމެ ދަށް ޤައުމަކީ ލުބުނާނެވެ.\nމިއަދުގެ ލުބުނާނު އޮތް ސަރަޙައްދަކީ ތަފާތު އެތައް ތަހުޒީބަކާއި ސަގާފަތްތަކެއް އައިސް ބައްދަލުވި ސަރަޙައްދެކެވެ. ޙަޤީޤަތުގައި ލުބުނާނަކީ ފޮއެނީޝިޔަނުންގެ އަޞްލު ވަޒަނެވެ.\nލުބުނާނުގެ މައްޗަށް އޭގެ ފަހުން ބާރު ފޯރުވާފައިވާ މީހުންގެ ތެރޭގައި އާޝޫރީންނާއި ފާރިސީންނާއި ޔޫނާނީންނާއި ރޫމީންނާއި އަރަބީން ހިމެނެއެވެ. މީގެ އިތުރުން ޞަލީބީންނާއި އުސްމާނީ ތުރުކީންނާއި ފަރަންސޭސީން ވެސް ހިމެނެއެވެ.\nލުބުނާނުގެ ސަގާފަތް ބައްޓަންވެގެން ދިއުމުގައި މި ފަރާތްތަކުގެ ނުފޫޒު ވަރަށް ބޮޑެވެ. މީގެ ތެރެއިން ވެސް ބޮޑަށް ފާހަގަކޮށްލެވެނީ އަރަބީންނާއި ފަރަންސޭސީންނެވެ.\nލުބުނާނަކީ އަރަބި ދުނިޔޭގެ ޤައުމުތަކުގެ ތެރެއިން އެންމެ ހުނަރުވެރި މަސައްކަތު މީހުން ތިބި ޤައުމެވެ. އެހެންކަމުން ބޭރު ޤައުމުތަކުގައި މަސައްކަތްކުރާ ލުބުނާނު މީހުން ޤައުމަށް ފޮނުވާ ފައިސާއަކީ ވެސް ލުބުނާނުގެ އިޤްތިޞާދުގައި މުހިއްމު ދައުރެއް އަދާކުރަމުންދާ އެއްޗެކެވެ. އެ ޤައުމުގެ ޖީ.ޑީ.ޕީ ޕަރކެޕިޓާ އަކީ 13952 ޑޮލަރެވެ.


އައްޑޫ ސިޓީގައި ބިނާކުރާ އައްޑޫ ކޯޓު ކޮމްޕްލެކްސް ޢިމާރާތް ޑިޒައިންކޮށް، ކުރެހުންތަކާއި ޓެކްނިކަލް ސްޕެސިފިކޭޝަން އަދި ބީ.އޯ.ކިއު ތައްޔާރުކުރުމާއި ޓެންޑަރ ޑޮކިއުމަންޓްސް ތައްޔާރުކުރުމުގެ މަސައްކަތް\nއައްޑޫ ސިޓީގައި ބިނާކުރާ އައްޑޫ ކޯޓު ކޮމްޕްލެކްސް ޢިމާރާތް ޑިޒައިންކޮށް، ކުރެހުންތަކާއި ޓެކްނިކަލް ސްޕެސިފިކޭޝަން އަދި ބީ.އޯ.ކިއު ތައްޔާރުކުރުމާއި، ޓެންޑަރ ޑޮކިއުމަންޓްސް ތައްޔާރުކޮށްދޭނެ ފަރާތެއް ހޯދަން ދެވަނަ ފަހަރަށް ކުރެވުނު މި ޑިޕާޓްމަންޓުގެ ނަންބަރު: 198-F/2020/84 އިޢުލާނާ ގުޅިގެން އެއްވެސް ފަރާތަކުން ކުރިމަތިލާފައިނުވާތީ އެ ޢިއުލާން ބާޠިލުކޮށް އަލުން އެމަސައްކަތް ކޮށްދޭނެފަރާތެއް ހޯދުމަށް އިޢުލާން ކުރަމެވެ.\nމި މަސައްކަތާގުޅޭ މަޢުލޫމާތުޝީޓް އަދި އަންދާސީހިސާބު ހުށަހަޅާ ފޯމު މިޑިޕާޓްމަންޓްގެ ވެބްސައިޓް www.judiciary.gov.mv ގެ ނޯޓިސްބޯޑުގެ ޕްރޮކިއުމަންޓް ނޯޓިސް ބޯޑްގެ އިއުލާނާއި މައުލޫމާތު ޝީޓް ބައިން ލިބިވަޑައިގަންނަވާނެއެވެ. މި ކަމާއި ގުޅޭގޮތުން އިތުރު މައުލޫމާތު ސާފުކުރުމަށް މިޑިޕާޓްމަންޓްގެ މެއިލް އެޑްރެސް [email protected] އަށް 20 އެޕްރީލް 2020 ވަނަދުވަހުގެ 12:00 ގެ ކުރިން މެއިލް ކުރެއްވުންއެދެމެވެ.\nވީމާ، މިކަމަށް ޝައުގުވެރިވެލައްވާ ފަރާތްތަކުން 2020 އެޕްރީލް 22 ވަނަ ދުވަހުގެ 11:00 އަށް މިޑިޕާޓްމަންޓަށް އަންދާސީހިސާބު ހުށައެޅުއްވުން އެދެމެވެ.\n21 ޝައުބާން 1441\nޕަބްލިޝްކުރި ތާރީޚު: 14 އޭޕްރިލް 2020\nޕަބްލިޝްކުރި ގަޑި: 2011\nސުންގަޑި: 22 އޭޕްރިލް 2020 1100


SunOnline: ހާދަ ދެރައޭ\n5 އަހަރު9މަސް ކުރިން - 22 ޖުލައި 2013 9\n(19 ޖުލައިގެ އަދަދާ ގުޅޭ)\n"އަހަރެން ގަބޫލެއް ނޫން....! "\nއަޝްރަފް އެނބުރި ބަލައިލިއިރު އޭނާގެ ފުރަގަހުގައި ރަޒީނާ ހުއްޓެވެ.\nކޮއްކޮ ފެނިފައި އަޝްރަފް އަދި ވަކީން ފޫހިވިއެވެ. މިއަދު އެންމެންގެ ތެރޭގައި ކޮއްކޮ އަޝްރަފް ބަދުނާމު ކޮށްލިވަރު އަޝްރަފް ހަނދާން އެބަހުއްޓެވެ. ކޮއްކޮ އަކީ ބޮޑެތި މީހުންނަށް އިޙުތިރާމްވެސް ކުރަން ނޭނގޭ މީހެކެވެ. އަނގަ އަދި އެހާ ހަޑިއެވެ. މީހުން ގަނޑުގެ ތެރޭގައި އަޝްރަފް ކުޑަކޮށްލުން އެއީ އޭނާއަށް ވީ ވަރަށް މޮޅު ކަމަކަށެވެ.\n"އެއަށްވުރެ ރަނގަޅު މީހަކު އަޝްރަފަށް އިންނަން ލިބޭނެ.....! ނިހާ އެއީ އާއިލާގަ އިތުރުމީހަކުވެސް ނެތް މީހެއް..... އުޅޭނެ ތަނެއްވެސް ނެތް ބޮޑު ނިކަމެއްޗެއް.....! އޭނަގެ ބޮޑުދައިތަ ގޭގަ ގުލާމު ކޮށްގެން ކައިގެން އުޅެލެވެނީ...... ގެއެއްގަ ގެންގުޅޭ ކުއްޖެއް.....! އެހާ ދަށް ފެންވަރުގެ ކަމެއް އަޝްރަފް ކޮށްފިއްޔާ އަހަރުމެން ވަރަށް ލަދުގަންނާނެ!"\nއަބަދުވެސް ކޮންމެސް މީހަކު ދަށްކޮށްލާ، ދެރަކޮށްލުމަކީ ރަޒީނާގެ އާދައެކެވެ. ރަޒީނާ ނިހާއަށް ހަސަދަވެރި ވާކަން އަޝްރަފަށް ކުރީން ވެސް އެނގެއެވެ. އެކަމަކު އެއީ ބޮޑުވަރެކެވެ.\nއަޝްރަފް އެމީހުންނާ އިތުރަށް ވާހަކަ ދައްކާކަށް ބޭނުމެއް ނުވިއެވެ. އޭނާ ކޮޓަރިއަށް ވަންނަން ހިނގައިގަތީއެވެ. އެމީހުންނާ ވާހަކަ ދައްކައިގެން ވާނެ ފައިދާއެއްވެސް ނޯންނާނެއެވެ. އެދެމީހުން ކުރެ އެކަކުގެ ކައިރިންވެސް ދުވަހަކުވެސް އަޝްރަފަށް ގަދަވެވިފައެއް ނެތެވެ.\n"ދަރިފުޅު ނިހާއާ ކައިވެނި ކުރޭ...... އެމީހުން ކިޔާ އެއްޗަކަށް ބަލާނެ ކަމެއް ނެތް......!"\nއަޝްރަފް ކޮޓަރިއަށް ވަންތަނާ ބައްޕަ ބުނެލިއެވެ. ބޭރުގައި ދެކެވުނު ވާހަކަ ބައްޕައަށް އަޑުއިވުނީއެވެ.\nއަޝްރަފް ހިނިތުން ވެލިއެވެ. ހަމަޖެހޭ ގޮތް ދައްކަމުންނެވެ. ނިހާއާ އަޝްރަފްގެ ގުޅުމުގެ ވާހަކަ އަކީ އެހެން މީހުނަށް އާ ވާހަކަ އަކަށް ވިއަސް އެއީ ބައްޕައަށް އާ ވާހަކަ އަކަށް ނުވާނެއެވެ. ފެށުނީއްސުރެ އަޝްރަފް އައީ އެވާހަކަ ބައްޕައަށް ކިޔާދެމުންނެވެ.\nއަޝްރަފް ބައްޕައަށް ކާންދޭން އިންދާ އާޒިމް އައިސް ކޮޓަރީ ދޮރުހުޅުވާލިއެވެ.\nއާޒިމް ބައްޕައަށް ގޮވާލިއެވެ.\nއަޝްރަފް އާޒިމް އާއި ސުވާލު ކުރިއެވެ.\n"ނޫނޭ..... ގަޑި ކަޓައިފި ގެއަށް ވަދެވުނު އިރު...."\nއާދައިގެ ގޮތަކަށް އާޒިމް ބުނެލިއެވެ. އެއީ އޭނައަށް އާދައިގެ ކަމެކެވެ. އަނބިމީހާގެ އަތުން ކާއެއްޗެއް ތައްޔާރު ނުކުރާތާނގައި، ހިދުމަތެއްވެސް އާޒިމަށް ލިބެނީ މަދުފަހަރަކުއެވެ.\nއަޝްރަފްގެ ފުރަގަހުގައި އާޒިމް އިށީނެވެ. އޭނާ އެއުޅެނީ ކޮންމެސް އެއްޗެއް ބޭނުން ވެގެންކަން އަޝްރަފަށް އެނގުނެވެ.\nއަޝްރަފްގެ ކަންފަތް ދޮށަށް ގުދުވެލާފައި ސިއްރުން ބުނާފަދަ ގޮތަކަށް އާޒިމް ބުނެލިއެވެ.\nއަޝްރަފް ބުނެލިއެވެ. އާޒިމް އެއުޅޭގޮތް އަޝްރަފަށް އެއްގޮތަކަށްވެސް ކަމަކު ނުދެއެވެ.\n"އިނގޭ.....! އިނގޭ.....!" އާޒިމް އަޝްރަފްގެ ހުއްދަ އަކަށް އެދެމުން ދިއައެވެ.\nއަޝްރަފް އެހެން ބުނުމުން އާޒިމް ހިތްހަމަ ޖެހިފައި ދާން ތެދުވިއެވެ.\n"ތިހިން އުޅެފަ ބޮޑިއެއް ނުބޯތި.....!"\nއަޝްރަފަށް އިތުރު އެއްޗެއް ނުބުނެއެއް ނީދެވުނެވެ.\nއަވަސް އަވަހަށް އާޒިމް އޭނާގެ އަނގަމަތީގައި އިނގިލި ޖައްސާލިއެވެ. އަޝްރަފް އެބުނި އެއްޗެއް ބައްޕައަށް ވިސްނިދާނެތީ އޭނާ ކަންބޮޑުވިއެވެ.\n"އަންނާނަން އަދި ފަހުން އިނގޭ ބައްޕާ.....!"\nއެހެން ބުނެފައި އާޒިމް އަވަސް އަވަހަށް ކޮޓަރިން ނިކުމެގެން ދާން ހިނގައިގަތެވެ. އިތުރު އެއްޗެއް ބުނާނެ ފުރުސަތު އަޝްރަފަށް ދޭކަށް އާޒިމް ބޭނުމެއް ނުވިއެވެ.\nގާސިމަށް އެއްވެސް އެއްޗެއް ނުވިސްނޭނެ ކަމަށް އާޒިމަށް ހީވީތާއެވެ. އެހެން ނަމަވެސް ގާސިމަށް ހުރިހާ އެއްޗެއްވެސް ވިސްނެއެވެ. އޭނާވެސް އެއުމުރަށް އައިސް ފައި އެހެރީ ޒުވާން އުމުރު ކަޑައްތު ކުރުމަށް ފަހުގައެވެ. އޭނާގެ ދިގު އުމުރުގައި އޭނާއަށް ވަނީ އެތައް ތަޖުރިބާ ތަކެއް ކުރެވިފައެވެ. އެތައް އެއްޗެއް ދަސްވެފައެވެ. އަދި އޭނާ ގަބޫލުކުރާ އުސޫލްތަކެއްވެސް އޮވެއެވެ. ކައިވެންޏެއް ހެޔޮ ގޮތުގައި ދެމެހެއްޓުމަށްޓަކައި ދެފަރާތުގެ ޒިންމާތަކެއް އޮންނަން ޖެހެއެވެ. އެކަން އަނބިމީހާ ނުދަންނަ ކަމުގައިވާނަމަ ފިރިމީހާ ގޯޅި އެޅުމުގެ ފުރުސަތު ބޮޑެވެ.\nއާޒިމަކީ އަބަދުވެސް ގިނަ ރަހަތަކަށް ލޯބި ކުރަމުން އައި މީހެކެވެ. އޭނާ ބޮޑުވަމުން އައިއިރު ރަށުގައި އޭނާއާ ގުޅުމެއް ނެތް އަންހެން ކުއްޖަކު މަދެވެ. އެހެން ނަމަވެސް އާޒިމް ޒަވާޖީ ހަޔާތެއް ފެށީ އޭނާގެ އެއުޅުން ދޫކޮށްލުމަށް ފަހު ރީތި ދިރިއުޅުމެއް އުޅެން ނިޔަތް ގަނެގެނެވެ. ކައިވެންޏަށްފަހު އަނބިމީހާގެ ފަރާތުން އޭނާ އުއްމީދު ކުރިފަދަ ދިރިއުޅުމެއް، އަދި ހިތްހަމަ ޖެހުމެއް ވެސް ނުލިބުނެވެ. އެއީ އާޒިމް އަނެއްކާ ވެސް ބަދަލުވާން ޖެހުނު ސަބަބެވެ.\nމިހާރު އާޒިމްގެ ވިސްނުން ހުރީ އެހެން ދިމާއަކަށް މިސްރާބު ޖަހާފައެވެ. އޭނާއާ އަމީޒާގެ ސިއްރު ގުޅުން ކުރިއަށް ދާތާ ދުވަސްކޮޅެއް ވެއްޖެއެވެ. އާޒިމް އަމީޒާއާ ގުޅުނީ ހަމަ އެކަނި ހިތްހަމަ ޖައްސާލުމުގެ ގޮތުންނެވެ. އެހެން ނަމަވެސް އަމީޒާއަކީ ވެސް އާދައިގެ އަންހެނެއް ނޫނެވެ. އޭނާގެ ކައިރިން އާޒިމަށް ސަލާމަތެއް ނުވެވުނެވެ. އަމީޒާ ބޭނުންވަނީ އާޒިމް އޭނަޔާ ކައިވެނި ކުރުމަށެވެ. އެހެން ނޫނީ އޭނާ އެގުޅުން ކުރިއަށް ގެންދާކަށް ބޭނުމެއް ނުވެއެވެ.\n"ނުވާވަރު ކަންތައް ނުކުރަން ވީނުން."\nމިރޭވެސް އަމީޒާ އިނީ ނުރުހިފައެވެ. އާޒިމް ކިތަންމެ ވަރަކަށް ސެންޓު ޖަހައިގެން އަޔަސް މިހާރު އަމީޒާ އަކަށް މީރު ވަހެއް ވެސް ނުދުވައެވެ.\n" އަހަރެން މިބުނަނީ އަހަންނަށް ވަރިހަމައޭ ދެ އަންބަށް އިންނަން ވިޔަސް..... އަހަރެން ބޭނުމީ އިންނާށޭ....! "\nއަމީޒާގެ ގައިގައި އާޒިމް އަތް ޖައްސާލުމާއެކު އަމީޒާ އާޒިމްގެ އަތް ފޮޅުވާލިއެވެ.\n"ތީ އެހާ ފަސޭހަ ކަމެއްނޫނޭ....އަމީޒާއަށް ވެސް އިނގޭނީ މީހަކާ އިދެގެން އުޅޭނަމަ....!"\nއާޒިމް އަދިވެސް ބެލީ އަމީޒާއާ ސަމާސަ ކޮށްލެވޭތޯއެވެ.\n"ތިހާ ބިރުގަންނަންޏާ އަހަރެން ކައިރިއަށް ނާންނަން ވީނު؟ "\nމިރޭ އަމީޒާ އިނީ އެހެން ރޭރެއަށް ވުރެވެސް ރުޅިގަދަވެފައެވެ.\n"ބިރަކުން ނޫނޭ..... އަހަރެން މިބުނީ އަދި މިކަން އަންގާނެ ކަމެއް ނެތޭ..... މިހާ އަވަހަށް އެނގުނީމަ އަހަރުމެންނަށް އުނދަގޫވާނެ...އަހަރެން ބުނީމެއްނު އަހަރެންގެ އަންހެނުންނަކީ ހަތްބޯރާއްސެއް ކަހަލަ މީހެކޭ....! "\nއާޒިމް އޭތިމީތި ކިޔައިގެން އަމީޒާ މަސަލަސް ކުރެވޭތޯ ބެލި އެވެ.\n"މިހާރު އަންގާ އެއްޗެއް އަންގާ.... އަހަރެންނާ އަވަހަށް ނީންނަންޏާ އަހަރެން މިކަން ކުރިއަށް ގެންދާކަށް\nއެހެން ބުނެފައި އަމީޒާ ތެދުވިއެވެ. މިރޭ އޭނާގެ ރުޅިގަނޑު މައިތިރި ކުރާކަށް ގަސްތެއް ނުކުރެއެވެ. އަމީޒާ ކައިވެނި ކުރަން ކިޔާތާ ކިތަންމެ ދުވަހެކެވެ. އާޒިމް ހަމަ ކޮންމެވެސް އެއްޗެއް ކިޔައިގެން ސަލާމަތްވަމުން ދިޔައެވެ. ކުއްލިއަކަށް އަމީޒާ އެހާ މައްޗަށް ދުއްވާލަފާނެ ކަމަކަށް އާޒިމް ހިއެއް ވެސް ނުކުރެއެވެ.\n"ދެން އަހަރެން ހޯދަން އާޒިމް އަންނަން ޖެހޭނީ، ތި ބުނާ މީހެއް ކައިރީ ބުނެފަ، އަހަންނާ ކައިވެނި ކުރާނެ ދުވަހެއް ކަނޑައަޅައިގެން. އެހެންނޫނީ ދެން އަހަރެން މަތީން ހަދާން ނައްތާލާ."\nއެހެން ބުނެފައި އަމީޒާ ދާން ހިނގައިގަތެވެ. އާޒިމް ހަމަ އިނީއެވެ. ބުނާނެ އެއްޗެއް ހަދާނެ ގޮތެއް ވެސް ނުވިސްނިފައެވެ. އަންހެނުންނަކީ އޭނާ ހީކުރި ވަރަށް ވުރެ މާ ވަރުގަދަ ބައެކެވެ.\nމާޔޫސް ކަމާ އެކު އާޒިމް އައިސް އޭނާގެ އެނދުގެ މަގަތުގައި އިށީނެވެ. އޭރު އޭނާގެ އަންހެނުން އޮތީ ގަދަ ނިދީއެވެ.\nއެއީ ކޮންމެ ދުވަހެއްގެ ވެސް އާދައެވެ. އިރުއޮއްސުމަށްފަހު އަނބިމީހާގެ ލޮލުގެ އެތެރެ އާޒިމަށް ފެންނާނީ ވަރަށް ނަސީބު ގަދަ ރެއެއްގައެވެ. އެއީ މަދުރެއެކެވެ.\nނިދާފައި އޮއްވައި އަންހެނުން ހޭލައްވައިލައިފިއްޔާ މުޅިރޭގެ ކަންތައް ދިޔައީއެވެ. އެހެން ނަމަވެސް އާޒިމް މިރޭ އޭނާގެ އަންހެނުން ހޭލައްވަން ބޭނުންވީ ކީއްވެ ކަމެއް ހުދު އޭނާ އަކަށް ވެސް ނޭނގެއެވެ.\nމިރޭ އޭނާ އެއިނީ ވަރަށް ކަންބޮޑުވެފައެވެ. ގޮތް ހުސްވެފައެވެ. ރަޒީނާއާ އޭނާގެ ދިރިއުޅުން ރޫޅާލާކަށް އޭނާ ބޭނުމެއް ނޫނެވެ. އަދި އޭނާއަކަށް ދެއަންބަށް އިނދެގެނެއް ވެސް ނޫޅެވޭނެ އެވެ. ރަޒީނާގެ އުނދަގޫ އެއަށް ވުރެ ބޮޑުވާނެއެވެ. އެހެން ނޫނަސް އޭނާގެ އެފެންވަރެއް ވެސް ނެތެވެ.\nއާޒިމް އަދިވެސް ބޭނުންވަނީ ރަޒީނާއާ އެކު ރީތި ދިރިއުޅުމެއް އުޅޭށެވެ. ރަޒީނާ ބަދަލުވާށެވެ. އޭރުން އޭނާ އެހެން ހުރިހާ ކަމެއް ދޫކޮށްލަން މަސަތްކަތް ކުރާނެއެވެ. މިރޭގެ މި ވަގުތުވެސް އޭނާ އެ މަސައްކަތް ކުރަނީ ރަޒީނާގެ ފަރާތުން އެއްބާރުލުމެއް ލިބޭތޯއެވެ.\nރަޒީނާގެ ގައިގައި ފިރުމާލަމުން އާޒިމް ގޮވާލިއެވެ.\n" ކިހާބޮޑު އުނދަގުލެއް.... ކޮން ޖެއްސުމެއްތަ....! "\nއާޒިމްގެ އަތުގައި ޖަހާ ފޮޅުވާލަމުން ރަޒީނާ ބުންޏެވެ. އާޒިމް އަކަށް އިތުރަށް އަތް ޖައްސާލާކަށް ވެސް ނުކެރުނެވެ. ރަޒީނާ ރުޅިގަދަވެދާނެތީ އޭނާ އަބަދުވެސް ބިރުގަނެއެވެ.\nއަނެއްދުވަހުގެ ހެނދުނުގެ ވަގުތެވެ. އަމީޒާގެ މައްސަލައިގައި އާޒިމް ކަންބޮޑުވެފަ ހުރިވަރުން އެވާހަކަ ކޮންމެވެސް މީހެއްގެ ގާތުގައި ދައްކާލަން ބޭނުން ވިއެވެ. ކޮންމެ ކޮންމެ މީހެއްގެ ގާތުގައި އެވާހަކަ ދެއްކޭކަށް ނުވެސް އޮންނާނެއެވެ. އަމީ ގާތުގައި މާގަދަ މީހަކަށް ވެގެން އުޅުނަސް ހަގީގަތުގައި ވެސް ރަޒީނާއަށް އެނގިދާނެތީ އާޒިމް ބިރުގަނެއެވެ.\nއެހެން ކަމުން އޭނާއަށް އެވާހަކަ ދެއްކެން އޮތީ ހަމަ އެކަނި އެންމެ މީހެއްގެ ކައިރީގައެވެ. އެއީ އޭނާގެ ޅިޔަނެވެ. އަދި އޭނާ އެންމެ އިތުބާރު ކުރާ އޭނާގެ އެކުވެރިޔާއެވެ.\n"ވަރަށް ކަޑަ ވެއްޖޭ..... ! އަމީއާ މަށާ މައްސަލަ ޖެހިއްޖެ.....!"\nއާޒިމް އަޝްރަފްގެ ލަފައެއް ހޯދަން ބޭނުން ވިއެވެ.\n"ސާބަހޭ.... މަ ބުނީމެންނު މަގޭ ކޮއްކޮއާ އިނދެގެން އުޅެމުން މަގޭ ކައިރީ އެހެން އަންހެނުންގެ ވާހަކަ ނުދައްކާށޭ......! "\nއެވާހަކަ އަޑުއަހާކަށް އަޝްރަފަކަށް އެހާ ފަސޭހައެއް ނޫނެވެ.\n"އާޒިމް ތިކަންތައްގަނޑު އަހަންނަށް އިނގޭކަން އެނގިއްޖެއްޔާ ރަޒީ އަހަންނަށް ހޭ އަރުވާލާނެ.... "\nއަޝްރަފް ކަންބޮޑުވުން ފާޅުކުރިއެވެ.\n" އޭނަޔާ އިނދެފިއްޔާ އަހަރެން މިހާލުގަ އުޅެން ޖެހޭނެ ވާހަކަ އަޝްރަފް ކުރިން ބުނެލިނަމަ....! "\n"ހުނ.. ދެން މަގޭ ބޮލަށް ކަނޑާލަން އުޅޭނެ ކަމެއްނެތް.....މިހާރު ތިވީ ރަނގަޅަށް... ރަޒީއަށް ފަޅާނާރަނިސް ތިކަމުން ސަލާމަތްވިކަން ނަސީބެއްނު....!"\nއަޝްރަފް އެހެން ބުނުމުން އާޒިމް ހިތްހަމައެއް ނުޖެހުނެވެ. އެއީ އޭނާ ބޭނުންވާ ގޮތެއް ނޫނެވެ.\n"އަހަރެން ބޭނުމެއް ނޫނޭ... އަމީޒާއާ މައްސަލަ ޖެހޭކަށް.... އޭނަ ބުނީ އަހަރެން ކައިވެނި އަވަސް ނުކުރަންޏާ، ދެން އަހަންނާ ގުޅުމެއް ނުބާއްވާނަމޯ.... އެހެންވީމަ އަހަރެން ދެން ޖެހޭނީ އޭނަޔާ އިންނަން...!"\nއާޒިމްގެ ވާހަކަ އިވުމުން އަޝްރަފް ވަރަށް ހާސްވިއެވެ.\n"ތީ ދެން ކީއްކުރަން ކުރާކަމެއް އާޒިމް..... ފުރުސަތު ލިބުނު ވަގުތު އަވަހަށް ތިކަމުން ސަލާމަތްވޭ.... ކީއްކުރަން ދިރިއުޅުން ހަލާކު ކުރަން ތިއުޅެނީ.....!"\n" ރަޒީއާ އިނދެގެން އަހަރެން މިއުޅެނީ ދިރިއުޅުމެއްތަ އަޅެ.....!"\nއާޒިމް ނިއްކުރިމައްޗަށް ރޫއަރުވާލަމުން ވާހަކަ ދެއްކިއެވެ. އާޒިމް އެހާ ސީރިއަސް ވެފައި ހުއްޓާ އަޝްރަފަށް ދުވަހަކުވެސް ނުފެނެއެވެ.\n"އަހަންނާ ދޭތެރޭ އަޝްރަފް ހަމްދަރުދީއެއް ނުވޭތަ.....! ހުދުމުޚުތާރު ވެރިކަމަކަށް ވުރެ އަހަރެންގެ ދިރިއުޅުމުގެ ހާލު ބޮޑު......!"\nއާޒިމަށް ވީގޮތް ފެނުމުން ކަމުގެ ސީރިއަސްކަން އަޝްރަފަށް އިހުސާސް ކުރެވުނެވެ.\n"އެހެންވިއްޔާ އަނެއްކާ ވެސް އެހެން މީހަކާ އިންނަންތަވީ.....؟ ރަޒީ ރަނގަޅު ކުރެވޭތޯ ބަލަންވީނު....! "\nރަނގަޅު ނަސޭހަތެއް ދެވޭތޯ އަޝްރަފް މަސައްކަތް ކުރިއެވެ.\nއާޒިމް އަޑުއަހާކަށް ބޭނުމެއް ނުވިއެވެ.\n"އިތުރު މަސައްކަތެއް ކޮށްގެން ބާއެއްޗެއް ރަނގަޅު ކުރަން އުޅުމަށް ވުރެ ރަނގަޅުވާނެ، ބްރޭންޑު ނިއު އެއްޗެއް އިތުރު ކުރިއްޔާ....!"\nއެއީ އާޒިމް ދެކޭ ގޮތެވެ. އަބަދުވެސް އޭނާގެ ވިސްނުން އަޝްރަފްގެ ވިސްނުމާ ތަފާތެވެ.\n"އެހެންތަ ! އަދި ނޭނގޭނު ތީގެ ގޮތެއް ވެސް، އާ ކޮންމެ އެއްޗަކީ މައްސަލައެއް ނެތް އެއްޗެއް ނޫނޭ.....!"\nއަޝްރަފް ބުނެލިއެވެ. އާޒިމް ގަބޫލު ނުކުރާނެކަން އެނގިހުރެއެވެ.\n"މަށަކަށް ނޭނގެ ތިކަމަށް ލަފައެއްދޭކަށް. އަހަރެން ދެކެ ކޮއްކޮ ކިތަންމެ ރުޅިއަޔަސް އަހަރެން ބޭނުމެއްނޫން އަހަރެންގެ ކޮއްކޮއަށް ދެރަ ގޮތެއް ވާކަށް. "އެވާހަކަ ދެން އިތުރަށް ކުރިއަށް ގެންދިޔުމުގެ މާނައެއް ނެތްކަން އަޝްރަފަށް ވިސްނުނެވެ.\n" އަހަރެން މިއުޅެނީ ރަޒީނާ ކައިރީ އެވާހަކަ ބުނަން ނުކެރިގެން..... ކިހިނެއް ހަދާނީ.....!"\nއާޒިމް އަސްލު އަޝްރަފް ކައިރިން ލަފާ ހޯދަން ބޭނުންވި ކަމަކީ އެއީއެވެ.\nއާޒިމް އެހެން ބުނުމުން އަޝްރަފް މަލާމާތުގެ ހިނިގަނޑެއް ޖަހާލިއެވެ.\n"އައްޗި އަހަންނަށް އޭރުވެސް އެނގުނު ނުކެރޭނެކަން ބުނާކަށް..... ތީ ރަޒީ ކުރިމަތީ މިވަރުވެފަ ހުންނަ މީހެއް....!"\nއަޝްރަފް އޭނާގެ ބޮޑުވާ އިނގިއްޔާއި ސަހާދަތް އިނގިލި ކައިރި ކޮށްލައި ބައި އިންޗި ވަރުގެ ކުޑަޖާގައެއް ދައްކާލަމުން މަލާމާތުގެ ރާގެއްގައި ބުންޏެވެ. އަޝްރަފް އެހެން ބުނިގޮތުން އާޒިމް ވަރަށް ލަދުގަތެވެ.\nއެއީ ހަގީގަތަކަށް ވިއަސް އެއްވެސް ފިރިހެނަކު އަނބިމީހާ ދެކެ ބިރުގަންނަ ކަމަށް އެއްބަސް ވާކަށް ބޭނުމެއް ނުވާނެއެވެ. އަދި އަނބިދަށުވެފަ ހުންނަ ވާހަކަ އެހެން މީހުންނަށް އިނގޭކަށް ވެސް ބޭނުމެއްނުވާނެއެވެ. އެއީ އެމީހުންގެ ފިރިހެންވަންތަ ކަމަށް ހުތުރެއް ކަމުގައި އެމީހުންދެކެއެވެ.\n"އައްދެ، މަ ކަޑަ ކޮށްލީތަ.....! މަ ނޫޅެން ނުކެރިގެނެއް..... މިދަނީ ބުނަން.... ބަލައްޗޭ.....!"\nއެހެން ބުނެފައި އާޒިމް ހިނގައިގަތެވެ. މިއަދު އާޒިމް ވަރަށް ހިތްހަމަ ނުޖެހިއްޖެކަން އަޝްރަފަށް އެނގުނެވެ.\nއާޒިމް ކޮށްފާނެ ކަމަކާ ދޭތެރޭ އަޝްރަފް ވިސްނާލަން ޖެހުނެވެ. އޭނާ ކުޑަނުވާން ކޮންމެފަދަ ކަމެއް ވެސް ކޮށްފާނެއެވެ.\nއަޝްރަފް ދެކެ އައި ރުޅީގައި އާޒިމް އެދިޔަ ގޮތަށް ގޮސް ގެއަށް ވަންއިރު ގޭގެ ސިޓިންގް ރޫމްގައި ޓީވީ ބަލަން ރަޒީނާ އިނެވެ.\nއާޒިމް ރަޒީނާއަށް ގޮވާލީ މީގެ ކުރީން ދުވަހަކުވެސް ގޮވާނުލާހާ ބާރަށެވެ.\n" ކިހިނެއްވީ! "\nރަޒީނާ ޖަވާބު ދިނީ އެއަށް ވުރެ ބާރަށެވެ. އާޒިމްގެ އަޑުމާބާރު ވެގެން އޭނާ އައީ އަމަށަކު ރުޅިއެއްނޫނެވެ. ރަޒީނާގެ މޫނު ފެނިފައި އާޒިމް އެއްފަހަރުން މައިތިރި ވެއްޖެއެވެ. އޭނާ ފިނިވެއްޖެއެވެ.\nދެން ބުނާނެ އެއްޗެއް ނޭނގިފައި، ނުބުނެވިފައި އޭނާއަށް ހަމަ ހުރެވުނީއެވެ.\n" ކިހިނެއްހޭވީ....!" ރަޒީނާ އަދި އެއަށް ވުރެވެސް ބާރަށް ބުންޏެވެ.\n" މީ... މީ....! ވަރަށް ބަނޑުހައިވެއްޖެ....! "\nއާޒިމަށް ބުނެވުނީ އެހެނެވެ. ވަރަށް އޯގާތެރި ރާގެއްގައި މަޑުމަޑުންނެވެ.\n" މަވެސް މީނީ ވަރަށް ބަނޑުހައި ވެފައޭ..... ދޭ ހޮޓަލުން އެއްޗެއް ގެންނަން.... މަށަށް3ފަރާޓާ...!"\nއެހެން ބުނެފައި ރަޒީނާ އެނބުރުނީ ޓީވީއާ ދިމާއަށެވެ.\nބުނާނެ އެއްޗެއް ނޭނގިފައި އާޒިމް އިރުކޮޅަކު ހުއްޓެވެ. އޭނާގެ ނިކަމެތި ކަމާދޭތެރޭ މިއަދު ހުދު އޭނާވެސް ވިސްނާލަން ޖެހިއްޖެއެވެ.\nގޮތް ހުސްވެފައިވާ ފަދަ ގޮތަކަށް އޭނާ ބޭރަށް ނުކުންނަން ހިނގައިގަތެވެ. ހަމަ ހިނގައިގަނެފައި އަނެއްކާވެސް އޭނާ ހުއްޓިއްޖެއެވެ. އޭނާ އަކީ އަޝްރަފް މެން އެހީކުރާ ވަރުގެ ފިނޑި މީހަކަށް ވާކަށް ބޭނުމެއް ނޫނެވެ.\n" ރަޒީނާ..! "\nވަރަށް ހިތްވަރުކޮށްފައި އާޒިމް ގޮވާލިއެވެ. އޭރު އާޒިމްގެ ހިތް ހީވަނީ މޭ ފޫއަޅާފައި ބޭރަށް ނުކުންނަން އުޅޭހެނެވެ. ހަމަ ރަޒީނާ ދެކެ ގަންނަ ބިރެއްގެ ބޮޑުކަމުންނެވެ. އެކަމަކުވެސް މިއަދު އޭނާ ހިތްވަރުގަދަކަން ސާބިތު ކޮށްދޭން ބޭނުމެވެ.\nހިސާބަކަށް ތުރުތުރު އެޅުމެއް ވެސް އޭނާގެ އަޑުގައި އެބަހުއްޓެވެ. އެހެންނަމަވެސް އެއަޑަށް ބާރުލަމުން އޭނާ އެއްޗެއް ބުނަން މަސައްކަތް ކުރިއެވެ.\nރަޒީނާ އާޒިމާ ދިމާއަށް ބަލަން ހުރީ ހިސާބަކަށް ހައިރާންވެފައެވެ. މިއަދު އާޒިމް އެއުޅެނީ އާވައްތަރަކަށެވެ.\n"ރަޒީނާ......! އަހަރެން މިއުޅެނީ.... ދެއަންބަށް މީހަކާ އިންނަން.....!"\nއެންމެ ފަހުން އޭނާއަށް އެހެން ބުނެވިއްޖެއެވެ. އިވުނު އަޑާއެކު ލިބުނު ޝޮކުގައި ހައިރާންވެ އަނގަހުޅުވިފައި ރަޒީނާއަށް ހުރެވުނީއެވެ. ގަބޫލު ނުކުރެވިފައެވެ.\n"މީ ސަމާސައެއް ނޫން....ދޮގެއް ނޫން...މީ ތެދެއް، މީހަގީގަތެއް.....!"\nއަވަސްއަވަހަށް އެއްނޭވައިން އާޒިމް އެހުރިހާއެއްޗެއް ކިޔާލިއެވެ.\nގަބުވެ، ގުޑިލަން ވެސް ނޭނގިފައި ރަޒީނާއަށް ހުރެވުނީއެވެ.


Bournemouth balikoh Liverpool alun 1 vana ah – adduLIVE\nބޯންމައުތު ބަލިކޮށް ލިވަޕޫލް އަލުން އެއްވަނަ އަށް\nFeb 10, 2019, 13:17 މުޙައްމަދު އަދުހަމް\nލިވަޕޫލްގެ ތިންވަނަ ލަނޑުޖަހައިދިނުމަށްފަހު މުހައްމަދު ސަލާހް (ކ) އުފާ ފާޅުކުރަނީ. --ފޮޓޯ: ޕްރިމިއާ ލީގު.ކޮމް\nއިނގިރޭސި ޕްރިމިއާ ލީގުގައި ރޭ ކުޅުނު މެޗުގައި އަމިއްލަ ދަނޑުގައި ބޯންމައުތު ބަލިކޮށް ލިވަޕޫލުން ތާވަލްގެ އެއްވަނައަށް ޖެހިލައިފިއެވެ. ލިވަޕޫލް މޮޅުވީ 3-0 އިންނެވެ.\nލީގުގައި ބުދަ ދުވަހުގެ ރޭ އެވަޓަން އަތުން މޮޅުވެ މެންޗެސްޓާ ސިޓީ ވަނީ އެއްވަނަ އަށް އަރައިފައެވެ. އެކަމަކު ލިވަޕޫލް ރޭގެ މެޗުން މޮޅުވުމުން އެ ޓީމަށް އަލުން އެއްވަނަ ލިބުނީ 26 މެޗުން 65 ޕޮއިންޓާ އެކު އެވެ. ދެވަނައިގައި އޮތް ސިޓީ އަށް 26 މެޗުން 62 ޕޮއިންޓް ލިބިފައިވާއިރު، ތިންވަނައިގައި އޮތް ޓޮޓެންހަމް ހޮޓްސްޕާ އަށް ލިބިފައިވަނީ 57 ޕޮއިންޓެވެ.\nލިވަޕޫލްގެ އެންފީލްޑްގައި ރޭ ކުޅުނު މި މެޗުގެ ކުރީކޮޅު ބޯންމައުތުގެ ރަޔާން ފްރޭޒާ އަށް ވަނީ އެ ޓީމަށް ލީޑްނަގައިދިނުމަށް ރަނގަޅު ފުރުޞަތެއްލިބި ބޭކާރުވެފައެވެ. މެޗުގެ ދެވަނަ މިނެޓުގައި އޭނާ ފޮނުވާލި ބޯޅަ ލިވަޕޫލްގެ ގޯލްކީޕަރު އެލިސަން ބެކާ މަތަކުރިއެވެ.\nއޭގެފަހުން، ލިވަޕޫލްގެ ރޮބާޓޯ ފިރްމީނޯ އާއި މުހައްމަދު ސަލާހު އަށް ލިބުނު ފުރުޞަތުގައި ފޮނުވާލި ދެ ހަމަލާގެވެސް ހުރަހަކަށްވީ ބޯންމައުތުގެ ގޯލްކީޕަރު އާޓާ ބޮރުޗް އެވެ.\nބޯންމައުތު އާ ދެކޮޅަށް ލިވަޕޫލް ކުޅުނު މެޗުގެ ތެރެއިން. –ފޮޓޯ: ޕްރިމިއާ ލީގު.ކޮމް\nމި މެޗުގައި ލިވަޕޫލަށް ލީޑްނަގައިދިނީ 24 ވަނަ މިނެޓުގައި ސަޑިއޯ މާނޭ އެވެ. މިއީ އެ ޓީމުގެ ޖޭމްސް މިލްނާ ނަގައިދިން ހުރަހަކުން ލިބުނު ބޯޅައެއް މާނޭ ބޮލުން ގޯލްގެ ތެރެއަށް ފޮނުވާލައިގެން ކާމިޔާބުކުރި ގޯލެކެވެ.\nމެޗުގެ 34 ވަނަ މިނެޓުގައި ސްކޮޓްލަންޑްގެ ފުލްބެކް އެންޑްރޫ ރޮބަޓްސަން ދިން ބޯޅައަކުން ހޮލެންޑްގެ މިޑްފީލްޑަރު ޖޯޖީނިއޯ ވައިނަލްޑަމް އެ ޓީމުގެ ދެވަނަ ލަނޑުޖަހައިދިންއިރު، މި ހާފު ނިމެން ދަނިކޮށް ލިވަޕޫލްގެ ލީޑް އިތުރަށް ފުޅާކުރުމަށް ސަލާހު އާއި ވައިނަލްޑަމް އަށް ލިބުނު ފުރުޞަތުތަކުގެ ބޭނުންހިފޭގޮތެއްނުވިއެވެ. މި މެޗުގެ ފުރަތަމަ ހާފު ނިމުނީ 2-0 އިން ލިވަޕޫލް ކުރީގައިއޮވެގެންނެވެ.\nދެވަނަ ހާފު ފެށިތާ ކުޑައިރުކޮޅެއްގެ ތެރޭގައި، ލިވަޕޫލްގެ ތިންވަނަ ލަނޑުޖަހައިދިނީ ސަލާހު އެވެ. މިއީ ލީގުގައި އޭނާ ކާމިޔާބުކުރި 17 ވަނަ ގޯލެވެ. މި ވަގުތު ޕްރިމިއާ ލީގުގެ ލަނޑުލިސްޓުގެ އެންމެ ކުރީގައި އުޅެނީވެސް އޭނާ އެވެ.\nމި ހާފުގައި ލިވަޕޫލްގެ ލީޑް ފުޅާކުރުމަށް ސަލާހު އަށް ލިބުނު ފުރުޞަތުގައި އޭނާ ފޮނުވާލި ބޯޅައެއް ގޯލްގެ ހުރަސްދަނޑިއަށް އަމާޒުވިއިރު އޭގެފަހުން އެ ޓީމުގެ ފިރްމީނޯ އާއި ޓްރެންޓް އަލެގްޒެންޑާ އާނޯލްޑް ފޮނުވާލި ހަމަލާތައް ބޯންމައުތުގެ ކީޕަރު ބޮރުޗް މަތަކުރިއެވެ.\nހަޑަސްފީލްޑްގެ އާރޮން މޫއީ (މ) ބޮލުން ފޮނުވާލި ބޯޅައެއް އާސެނަލްގެ ލޯރެން ކޮޝިއެލްނީ (ކ-2) ދިފާއުކުރަން މަސައްކަތްކުރަނީ. –ފޮޓޯ: ޕްރިމިއާ ލީގު.ކޮމް\nލީގުގައި ރޭ ކުޅުނު މެޗުގައި އާސެނަލް ވަނީ އެންމެ ފުލުގައި އުޅޭ ހަޑަސްފީލްޑް ޓައުން 2-1 އިން ބަލިކޮށް މިދިޔަ އަހަރުގެ ނޮވެންބަރު މަހުގެ ފަހުން ރަށުން ބޭރުގައި ފުރަތަމަ މޮޅު ހޯދައިފައެވެ.\nހަޑަސްފީލްޑްގެ ޖޯން ސްމިތު ސްޓޭޑިއަމްގައި ރޭ ކުޅުނު މި މެޗުގެ 16 ވަނަ މިނެޓުގައި އާސެނަލަށް ލީޑް ނަގައިދިނީ ސެއަދު ކޮލާސިނަޗް ނަގައިދިން ހުރަހަކުން އަލެކްސް އިވޯބީ އެވެ. ފުރަތަމަ ހާފު ނިމެން މިނެޓަކަށްވެފައިވަނިކޮށް، އަލެކްސެންޑަ ލަކަޒޭ ވަނީ އާސެނަލަށް ދެ ލަނޑުގެ ލީޑެއްނަގައިދީފައެވެ. ފުރަތަމަ ހާފު ނިމުނުއިރު 2-0 އިން އާސެނަލް ކުރީގައިއޮތްއިރު، މެޗުގެ ދެވަނަ ހާފުގެ އިތުރުވަގުތުގައި ހަޑަސްފީލްޑުން ގޯލެއް ކާމިޔާބުކުރިއެވެ. މިއީ އާސެނަލްގެ ކޮލާސިނަޗް އަތުން ބައިކޮޅަށް ވަން ގޯލެކެވެ.\nމި މުބާރާތުގައި ރޭ ކުޅުނު އެހެން މެޗުތަކުގެ ނަތީޖާއަށް ބަލާއިރު، ކްރިސްޓަލް ޕެލަސް އާ ދެކޮޅަށް ވެސްޓްހޭމް ޔުނައިޓެޑް ކުޅުނު މެޗު 1-1 އިން އެއްވަރުވިއިރު ކާޑިފް ސިޓީ ވަނީ 2-1 އިން ސައުތުހެމްޕްޓަން ބަލިކޮށްފައެވެ. އެވަޓަން އަތުން 1-0 އިން ވަޓްފޯޑް މޮޅުވިއިރު ރޭގެ މެޗަށް ނިކުތްއިރު ތާވަލްގެ 18 ވަނައިގައި އޮތް ބާންލޭ ވަނީ ރަށުން ބޭރުގައި 3-1 ގެ ނަތީޖާއަކުން ބްރައިޓަން ހޯވް އެންޑް އެލްބިއަން އަތުން މޮޅުވެ 15 ވަނަ އަށް ޖެހިލައިފައެވެ.


ކޮމަންވެލްތު އޮބްޒާވަރުން މަތީންއާ ބައްދަލުކޮށްފި – Ungoofaaru\nބަނޑޭރިގަނޑު/ޙަބަރު/ރ.އަތޮޅު/ކޮމަންވެލްތު އޮބްޒާވަރުން މަތީންއާ ބައްދަލުކޮށްފި\nރ.އަތޮޅުމަޖިލިސް އިންތިހާބު 2019\nހޮނިހިރު ދުވަހު ބާއްވާ ރައްޔިތުންގެ މަޖިލީހުގެ އިންތިހާބު އޮބްޒާވްކުރަން ކޮމަންވެލްތުން ރާއްޖެއަށް ފޮނުވި ވަފުދުން މަތީންއާއި ބައްދަލުކޮށްފި އެވެ. އުނގޫފާރު ދާއިރާއަށް ކުރިމަތިލައްވާފައިވާ، އަބްދުލް މަތީން މުހައްމަދު ވިދާޅުވީ ވަފުދުން ސުވާލުކުރީ ކެމްޕޭން ކުރުމުގެ ހަމަހަމަ ފުރުސަތު އޮތްތޯ އާއި އިންތިހާބުގެ އިންތިޒާމުތަކާ މެދު ކަންބޮޑުވުމެއް އޮތްތޯ ބަލަން ކަމަށެވެ. އެގޮތުން ހުރި ބައެއް ކަންބޮޑުވުންތައް ހިއްސާކުރައްވާފައި ވާނެ ކަމަށް އޭނާ ވިދާޅުވި އެވެ.\n“އިންތިހާބުގެ ކެމްޕޭންގައި ސިޔާސީ ޕާޓީތަކުން ހިންގާ، ކަންބޮޑުވާ ފަދަ ކަންތައްތަކުގެ މައުލޫމާތު އަޅުގަނޑު ހިއްސާކުރިން ވަފުދުގެ ބޭފުޅުންނާ،” އޭނާ ވިދާޅުވި އެވެ.\nކޮމަންވެލްތު ވަފުދުގައި ހިމެނި ވަޑައިގަންނަވަނީ އިންތިހާބުތައް ބޭއްވުމާއި ގާނޫނީ، ސިޔާސީ އަދި ޑިޕްލޮމެޓިކް ދާއިރާގެ ތަޖުރިބާކާރު 13 ބޭފުޅުންނެވެ. އިންތިހާބް އޮބްޒާވް ކުރުމަށް ފަހު އެ ވަފުދުން ތައްޔާރުކުރާ ރިޕޯޓް ފުރަތަމަ ހުށަހަޅާނީ އެޖަމާއަތުގެ ސެކްރެޓަރީ ޖެނެރަލް ޕެޓްރީސިއާ ސްކޮޓްލޭންޑަށެވެ. އެ ރިޕޯޓް ދިވެހި ސަރުކާރަށާއި އިލެކްޝަންސް ކޮމިޝަނަށް ފޮނުއްވާނީ އޭނާ އެވެ.\nމިފަހަރުގެ އިންތިހާބު އޮބްޒާވްކުރަން ބައިނަލްއަގުވާމީ 30 ފަރާތެއް ހަރަކާތްތެރިވާނެ ކަމަށް އިލެކްޝަން ކޮމިޝަނުން ބުންޏެވެ. އެގޮތުން މި އިންތިހާބު އޮބްޒާވްކުރަނީ ކޮމަންވެލްތާ އެކު ހަ ޖަމާއަތަކުންނާއި ހަތަރު ގައުމަކުންނެވެ. އިންތިހާބް އޮބްޒާވްކުރާ ޖަމާއަތްތަކުގެ ތެރޭގައި ކޮމަންވެލްތުގެ އިތުރުން ޔޫރަޕިއަން ޔޫނިއަނާއި އޭޝިއަން ނެޓްވޯކް ފޯ ގްރީ އިލެކްޝަންސް ހިމެނެ އެވެ.\nއުނގޫފާރު ދާއިރާ ޢަބްދުލް މަތީން މުޙައްމަދު މަޖިލިސް އިންތިހާބު


Badhu'ahulaagee Amalu Hinngan Thibbai Dhivehi2Zuvaanakah Kurimathivi Naamaan Haadhisaa - Vaguthu\n10 މަސް ކުރިން ( ޖުލައި 19, 2019 )\nމިއީ ރާއްޖޭގެ ދެކުނުގެ ރަށެއްގައި ޒުވާނަކަށް މީގެ އަހަރުތަކެއް ކުރީން ދިމާވި ނާމާން ހާދިސާއެކެވެ. މި ވާހަކަ ލިޔެފައި ވަނީ ހާދިސާ ދިމާވި ފަރާތުން "ވަގުތު" އާއި ޙިއްސާކުރި މަޢުލޫމާތާއި އެއްގޮތްވާގޮތަށްް، ހާދިސާއަށް އުނި އިތުރެއް ނުގެނެވިއެވެ. ނަމަވެސް ސަބަބުތަކަށްޓަކައި މި ވާހަކައިގައި ބޭނުންކޮށްފައި ވާނީ އަސްލު ނަންތަކެއް ނޫނެވެ.\nއެއީ މީގެ އަހަރުތަކެއް ކުރިއެވެ. އެހެނަސް އެދުވަސް އަހަރެންގެ ހަނދާނުގައި ހަރުލާފައިވަނީ އިއްޔެ ހިނގާ ދިޔަ ކަމެއް ފަދައިންނެވެ. ޒުވާން ކަމުގެ އަވައިގައި ޖެހި، ޒުވާން ދުވަސްވަރުގެ ފޮނި މީރު ޝަރާބުން މަސްތުވެ، އޭގެ ލައްޒަތުގެ ތެރެއަށް ގެއްލިފައި ވަނިކޮށް ހިނގި އެ ހާދިސާ އިތުރު އެހެން މީހަކަށް ކުރިމަތިވުމަށް އަހަރެން ނޭދެނީ އެދުވަހުގެ ނާމާން އަދި ބިރުވެރި އިހުސާސްތަކުން އަދިވެސް އަހަރެންގެ ހިތް ނުތަނަވަސްވެފައިވާ މި ހާލު އިތުރު މީހަކަށް މެދުވެރިވުމަށް ނޭދޭތީއެވެ.\nއަހަންނާއި ޒަރާގެ ލޯބީގެ ގުޅުމަށް އޭރު ވާނީ މަހެއްހައި ދުވަހެވެ. އެހެނަސް އަހަރެމެން ލޯބީގެ ޝަބްނަމުން ގުލްހަޒާރުމާތަކަށް އާރޯކަން ގެނުވަމުން ދިޔައީ އެގޮތުގައި ނިމިދާންދެން ތިބެ އެ ގުޅުން ތާއަބަދަށް ދަމަހައްޓާން އެދޭ ހާލުގައެވެ. ޒަރާއަކީ އަހަރެންގެ ހަޔާތުން ޖާގަ ހޯދި ފުރަތަމަ ކުއްޖާއަށް ނުވީނަމަވެސް އޭނާއަށް އަހަރެންގެ ހިތުން ދެވުނު ދަރަޖަ މިއަދާއި ހަމައަށްވެސް އިތުރު މީހަކަށް އަހަންނަކަށް ނުދެވި ވަނީ އަހަރެނަގެ ކުށަކުންނެއް ނޫނެވެ.\nލޯބީގެ ގޮތުން އަހަންނާއި ޒަރާ ގުނަމުން ދިޔަ ފުރަތަމަ އެ ދުވަސްކޮޅަކީ އަހަރެމެން އެކުގައި ލޯބިން އެތައް ތަޖުރިބާތަކެއް ކުރި ގިނަ ހަނދާންތަކެއް ޝާހީގެ ފޮތުގައި ލިޔެވިގެންދިޔަ ދުވަސްކޮޅެކެވެ. ދެމީހުނަށްވެސް ލިބިފައިވީ މިނިވަންކަން އެކަމަށް ލިބުނު އިތުރު ހިއްވަރަކަށްވެސް ވިއެވެ.\nއެރެއަކީ އާދައިގެ މަތީން އަހަންނާއި ޒަރާ ދުއްވާލަން ދިޔަ ރެއެކެވެ. އަހަރެމެން އެރޭވެސް ދުއްވަމުން ދިޔައީ އެހެން ރޭތަކެކޭވެސް އެއްފަދައިން އަހަރެމެން ދާ މަންޒިލަށް ވާސިލްވުމަށެވެ. ރަށުގެ އެންމެ ދެކުނުން ހުޅަނގުގައި އޮންނަ ހިތްފަސޭހަ ގޮނޑުދޮށުގައި ތިބެގެން އަހަރެމެންގެ ލޯބީގެ ވާހަކައަށް ސަފުޙާތަކެއް އިތުރު ކޮށްލުމަށެވެ. ރަށުގެ ފުއްޓަރު ފަރާތުގައި އޮންނަ އެ ގޮނޑުދޮށަކީ އާންމުކޮށް މީހުން ގޮސް ނޫޅޭ ފަޅު ހިސާބެއް ކަމުން އަހަރެމެން އެކުގައި އެންމެ މިނިވަންކަމާއި އެކު ވަގުތު ހޭދަކޮށްލުމަށް އެތަނަކީ "އެއްވަނަ" އެވެ.\nއެރޭގައިވެސް އަހަރެން ޒަރާ ގޮވައިގެން ގޮސް މަޑުކޮށްލީ ގޮނޑުދޮށާއި ދާދި ކައިރީގައި ހުންނަ ބޮޑު ފުނަ ގަހުގެ ކައިރިއަށެވެ. ސާދަ ފަނަރައިގެ ފުރިހަމަވެފައިވީ އެރޭގެ ހަނދުން، ގަހުގެ ފަތްތަކުގެ ތެރެއިން ފުރޭނިގެން އައިސްފައިވާ ދޯދިން އަހަންނަށް ޒަރާގެ ޖާދޫވީ މޫނާއި ރަކި ހިނިތުންވުން އެއްވެގެންދާ މަންޒަރު ރީތިކޮށް ފެނެއެވެ.\nޒަރާގެ ގައިގައި ބއްދާލައިގެން ސައިކަލުގެ އެއް އަރިމައްޗަކަށް ލެނގިލައިގެން ހުރެ އަހަރެ ދިޔައީ ލޯބީގެ ފޮނި ވާހަކަތަކުން އޭނާގެ ހިތް ފުރުވައިދެމުންނެވެ. އޭނާވެސް އޭނާގެ ހިތުގައި އަހަންނަށް ދެވިފައިވާ ދަރަޖަ އަހަންނަށް ހަނދާންކޮށްދެމުން ދިޔައިރު އަހަރެމެން ދެމީހުނަށް ތިބެވުނީ ލޯބީގެ މާތަކުން ފުރިފައިވާ ބަގީޗާއެއްގައި ކަހަލައެވެ.\nލައްޒަތުން ފުރިފައިވި މި ބަގީޗާއަށް ބަހާރުމޫސުން ގެނުވަމުން ދެގޮތެއް ނުވާ ލޯބީގެ ފުން ކަނޑަށް އޭރު އަހަންނާއި ޒަރާ ގެނބިގެން ދަނީއެވެ. ލޯބީގެ އިޝްގުން ފުރިގެން އެކަމަށް ފެންބޮވައި ގަނެވިފައި ތިބިލެއް ބޮޑުކަމުން، އެވަގުތު އަހަރެމެންނަށް ތިބެވުނު ތަނަކާއި މެދު އެއް ގޮތަކަށްވެސް އަހަރެމެން ނުވިސްނަމެވެ. ވިސްނާނެ ފުރުސަތެއް ނުވަތަ ހިނދުކޮޅެއްވެސް އަހަރެމެންނަށް އޭރުގައި ނެތީއެވެ.\nވަގުތީ އެދުމެއްގައި މަސްއޫލުވެގެން އަހަރެމެން މާސިންގާ ޖަންގައްޔެއްގެ ތެރެއަށް ގެއްލިފައިވީ ކަމުގެ އިހުސާސް އަހަންނަށް ކުރެވުނީ އެއްލާލި ކަޅިއަކުން އަހަރެންގެ ލޮލުގައި އަޅައިގަތް އެއްޗަކުންނެވެ. އަހަރެމެން ދެމީހުން ތިބި ދިމާލަށް މަތީގައި، ފުނަ ގަހުގެ އެންމެ ތިރީގައި ހުރި ގޮފިގަނޑެއްގައި އެލިގެން އޮތީ ޔަޤީނުންވެސް އިންސާނެއް ނޫނެވެ..\nވަގުތީ އެދުމެއްގައި މަސްއޫލުވެގެން އަހަރެމެން މާސިންގާ ޖަންގައްޔެއްގެ ތެރެއަށް ގެއްލިފައިވީ ކަމުގެ އިހުސާސް އަހަންނަށް ކުރެވުނީ އެއްލާލި ކަޅިއަކުން އަހަރެންގެ ލޮލުގައި އަޅައިގަތް އެއްޗަކުންނެވެ. އަހަރެމެން ދެމީހުން ތިބި ދިމާލަށް މަތީގައި، ފުނަ ގަހުގެ އެންމެ ތިރީގައި ހުރި ގޮފިގަނޑެއްގައި އެލިގެން އޮތީ ހަމަ ގައިމުވެސް އިންސާނެއް ނޫނެވެ. ބިރުވެރި ސިފައެއްގައި ހުރި އެ ބިރުވެރި "އެތި" އޭގެ މާސިންގާ ރަތްކުލައިގެ ކަޅި އެއްފަހަރުވެސް ޖަހައިނުލައި ބަަލަން އޮތީ އަހަރެމެންނާއި ދިމާލަށްކަން އަހަންނަށް ޔަޤީން ކުރެވެއެެވެ.\nސިހިފައި ހުރިލެތް ބޮޑު ނަމަވެސް އަހަރެން ހުރީ ހިއްވަރުކޮށްލައިގެންނެވެ. ކުޑަކޮށް ޒަރާ އާއި ދުރަށް ޖެހިލުމަށްފަހު ސައިކަލުގައި އަޅުވާފައު އޮތް ޓީޝާޓު ނަގައި "ބޮލުން ވައްޓާލައި"ގެން ދާން އަވަސްވެގަތީމެވެ. ޒަރާ އެކަމާއި ނުރުހުން ވެފައި ހުރިކަން އަހަންނަށް އެނގުނެއް ކަމަކު އެނޫން އިތުރު ގޮތެއް ނެތްކަން އަހަންނަށް އެނގެއެވެ. މަތިން ގަހުގެ ފަތްތައް ހެލޭ އަޑު އޭރު އިވެމުން ދިޔައެވެ. "އޭތި" ތިރިޔަށް އަންނަނީ ކަމަށް އަހަރެން ހުރީ ނިންމައިގެންނެވެ. ހިތުން ކިއުނުހައި ހެޔޮ އެއްޗެއް އަހަރެން ހުރީ ކިޔާށެވެ. މި ހާލުގައި ހުރެ އެކަމުން ކުރާނެ އަސަރެއް ނެތްކަން އެނގޭ ހާލުގައިވެސް މެއެވެ.\nއަހަންނަށް ހުރެވުނީ ގަނޑުވެފައެވެ. އޭރު ވެގެން އުޅެގޮތެއް ޒަރާއަކަށް އެއްގޮތަކަށްވެސް ނޭނގެއެވެ. އޭނާވެސް ދާން ތައްޔާރުވަނީއެވެ. ޒަރާ އަށް އަހަންނަށް ފެނުނު މަންޒަރު ފެނިއްޖެނަމަ އަދި މާ ބޮޑަށް ބިރު ގަންނާނެކަން އެނގޭތީ އެ މަންޒަރު އޭނާއަށް ފެންނާނެ ފުރުސަތެއް ނުދީ އަވަހަށް އެތަނުން ދާން ވެއްޖެ ކަމަށް ބުނެ އަހަރެން ސައިކަލަށް އަރައި ސްޓާޓްކޮށްލެވޭތޯ ބެލީމެވެ. އެހެނަސް ސައިކަލު ސްޓާޓު ވާގޮތެއް ނުވިއެވެ.\nއަހަރެމެން ދެމީހުންގެ "ޒަމާން މި ދިޔައީ" ކަމަށް ނިންމައިގެންވެސް އަހަރެން މަސައްކަތް ކުރަމުން ދިޔައީ ސައިކަލު ސްޓާޓު ކުރުމަށެވެ. އެއްފަހަރުވެސް މައްޗަށް ބަލައިލާނެހައި ހިއްވަރެއް އަހަރެންގެ ގައިގައި ނެތެވެ. ދެން ފެނިދާނެ ބިރުވެރު މަންޒަރަކުން ވާނެ ގޮތެއް ހުދު އަހަންނަށްވެސް ނޭނގޭތީއެވެ.\nސައިކަލު ސްޓާޓު ކުރެވޭތޯ މަސައްކަތް ކުރަމުން ދަނިކޮށް މާގިނައިރެއް ނުވެ އެކަން ކާމިޔާބުވެއްެޖެއެވެ. ޒަރާ ފަހަތަށް އެރުމާއި އެކު ވީ އެންމެ ބާރަކަށް އަހަރެމެން އެތަނުން "ނައްޓާލެވޭތޯ" ބެލީވެ. ނަމަވެސް ސަައިކަލު ކުރިއަށް ނުގޮސް މަޑުޖެހިފައި ހުރީއެވެ. ފަހަތުން މީހަކު ހިފަހައްޓައިގެން ހުރި ކަހަލައެވެ. އެހެނަސް ފަހަތަށް އެނބުރި ބަލާން ނެތި އަހަރެން ބެލީ ކުރިއަށް ފައިން ސައިކަލު ދަމައިގެން ނަމަވެސް އެތަނުން ދެވޭތޯއެވެ. ވީގޮތެއް ނޭނގިގެން ހިތްހަމަ ނުޖެހިފައި ހުރެ އޭރު ޒަރާ ސުވާލު ކުރަމުން ދެއެވެ. ދޭނެ ޖަވާބެއް ނެތި ބިރުން ފިއްކަނޑައިގެން ދާވަރުވިއިރުވެސް އަހަރެން ހުރީ އަނގައިން ނުބުނެއެވެ. ސައިކަލު ކުރިއަށް ދުވަން ފެށީ އެތަނުގައި ތާށިވެފައި އަހަރެމެން ތިބޭތާ ދިހަ ވަރަކަށް މިނެޓުވެސް ވީފަހުންނެވެ.\nއެ ބިޔަ ޖަންގަލީން ނިކުތުމަށަ ބާރު ބާރަށް ދުއްވާފައިދިޔަ މަގުމަތީގައި ޒަރާ އޭނާގެ ކަރުގައި އެއްޗަކުން ޖެހުނުކަމަށް ބުންޏެވެ. އޭނާ އޭރު ހުރީ ބިރުގަނެފައިކަން އަހަންނަށް އެނގެއެވެ. ވެގެން އުޅެގޮތް އަހަންނަށް އެނގޭތީ ސައިކަލު މަޑުނުކޮށް ދުއްވާފައި ގޮސް އެތަނުން ނިކުމެ ޒަރާ ގެޔަށްލާފައި އަހަރެންވެސް އައީ ގެއަށެވެ.\nގެއަށް ގޮސް ފޯނު ބަލައިލިއިރު ޒަރާގެ މެސެޖެއް އަހަންނަށް ލިބިފައި އޮތެވެ. އޭނާގެ ކަރުގައި ދެފަރާތުން ބާރަށް ވަކިއަޅަފައިވާކަމުގެ ނިޝާން ފެންނާން ހުރި ފޮޓޯއެއްވެސް ފޮނުވާފައި އިނެވެ. އަދި ވާ ތެރެއިން ނިކުންނަން ދުއްވާފައި ދިޔަ ވަގުތުގައި ކަމެއް ގޯސްވެއްޖެކަން އެނގުނު ކަމަށާއި ފަހަތުން މީހަކު ދުވެފައި އައި އަޑު އިވުނު ކަމަށް ޒަރާ ބުންޏެވެ. ނަމަވެސް ކަރުގައި ހުރި ނިޝާންތައް ފެނުމާއި ހަމައަށް ހީކޮށްގެނަ ހުރީ އެއީ "ކޮންމެވެސް މީހެއް" ކަމުގައި ކަމަށް އޭނާ ބުންޏެވެ.\nހިނގައިދިޔަ ހާދިސާއަށްފަހު ވީގޮތެއް އަހަންނަކަށް ނޭނގުނެވެ. ޒަރާ އެރެއަށްފަހު އަހަންނާއި ދުރުވާކަން އަހަންނަށް އައީ ފާހަގަ ކުރެވެމުންނެވެ. އެރެއަށްފަހަށް އޭނާ އަހަންނާއި ބައްދަލުވެސް ވާން ބޭނުން ނުވާއިރު އަހަރެމެންގެ އުންމީދުން ފުރިގެންވީ ގުޅުން ނިމެން މާގިނަ ދުވަހެއް ނުވެއެވެ. އޭގެ ފަހުން އެތައް އަހަރެއް ވެގެނަ ދިޔައިރު އަހަރެން ޒަރާ ނުވެސް ދެކެމެވެ. އޭނާ ރާއްޖެއިން ބޭރަށް ފުރައިގެން ދިޔައީ އަހަންނަށް ވާހަކަ ދައްކާލާނެ ފުރުސަތެއް ނުދިންތާ އަންގާވެސްނުލައެވެ.\nއެ ހާދިސާއަށްފަހު އަހަރެން ދުވަހަކުވެސް "އެތަނަކަށް" ނުދަމެވެ. އަދި ޒަރާއަށްފަހު އިތުރު ކުއްޖަކާއިވެސް ލޯބީގެ ގުޅުމެއް ނުބާއްވަމެވެ. އެ ބިރުވެރި ހާދިސާއަށްފަހު އަހަންނަށް ވިސްނުނީ އެފަދަ ބޮޑު މުންކަރާތަކަށް އަރައިގެން އުފަލެއް ނެތްކަމެވެ. އެ ނާމާން ހާދިސާ އަހަންނަށްވީ ލިބުނު އިބުރަތަކަށެވެ.\nޖުލައި 19, 2019 23:34\nފޭކު ވާހަކައެއް މީ.\nޖުލައި 19, 2019 23:40\nމީ ކުރިން ވެސް މި ނޫހުގަ ގެނެސްފައިވާ އެއްޗެއް..\nވާހަކަ ހުސްވީތޯ އަބަދު އެކައްޗެއް\nޖުލައި 20, 2019 03:20\nއިބްރަތްތެރި ވާހަކަ އެއް.\nޖުލައި 20, 2019 05:40\nسورة الذازيات (٥٥)\nޖުލައި 20, 2019 08:30\nޖުލައި 20, 2019 07:46\nޖުލައި 20, 2019 08:24\nމީގެ ކުރިންވެސް މިވާހަކަ ގެނެސްދީފައި އޮތެވެ\nޖުލައި 20, 2019 08:48\nކީރިތި ޤުރުއާނުގައި ﷲ އަންގަވާފައިވާ އެންގެވުންތަކުން ޢިބުރަތެއް ޙާޞިލް ނުކުރާ ބަޔަކަށް ތިޔަ ޙާދިސާ ޢިބްރަތަކަށް ނުވަތަ ފިލާވަޅަކަށް ވާނެތޯ؟\nޖުލައި 20, 2019 08:54\n"މި ވާހަކައަށް އަށް އުނި އިތުރެއް ނުގެނެވިއެވެ. "ދޮގު ހަދާލާދޯ "އެހެނަސް އަހަރެމެން ލޯބީގެ ޝަބްނަމުން ގުލްހަޒާރުމާތަކަށް އާރޯކަން ގެނުވަމުން ދިޔައީ އެގޮތުގައި ނިމިދާންދެން ތިބެ އެ ގުޅުން ތާއަބަދަށް ދަމަހައްޓާން އެދޭ ހާލުގައެވެ." ކިޔާދޭމީހަކު މިގޮތަކަކަށް ނުކިޔާދޭނެ.\nޖުލައި 20, 2019 09:48\nލޮލް ހަހަ. ޢައި ކްރައި\nޖުލައި 20, 2019 13:07\nޖުލައި 20, 2019 15:03\nހާދިސާ އަށް އުނިއިތުރެއް ނުގެންނަ ވާހަކަ އޮތީ. ކިޔައިދިން މީހާ ކިޔައިދިން ގޮތަށް އަކުރުން އަކުރަށް ލިޔާ ވާހަކަ އެކޭ ބުނެފަ ނެތެއްނު\nޖުލައި 20, 2019 09:06\nމޭކު އައުޓު ބުނަން6ޕެރެގުރާފު.....ޅޮލް\nޖުލައި 20, 2019 10:17\nމިޒަމާނުގެ މީހުންނެއް މިހެން ދައްކާ ބިރަކަށް ފަހަކަށް ނުޖެހޭނެ. މިއުޅެނީ ﷲއަށް ވެސް ބިރު ނުގަނެގެން. އެހެން ގޮތެއް ވިސްނާ.\nޖުލައި 20, 2019 11:05\nތިމީހުން ހަމަތިތާ ރީތިކޮށް ތިބިނަމަވެސް ތިޖިންނިއެއް ފެނުނީސް. ފެންނަން ހުރި އެއްޗެއް ފެންނާނެ. ބަދުއަޙްލާގީ ކަމެއް ހިންގަންތިބީމަ އެއީ ސަބަބު ކަމަށް ކަނޑައަޅައިގެން. ތިހެންވެއްޖެއްޔާމުން ތިތާ މަސްކަނޑަން ތިބިބަޔަކަށް ފެނުނީއްޔާ މަސްކެނޑުން ގޯސްވާނީ.\nޖުލައި 20, 2019 12:13\nއެ ގަޑީގަ މަސް ވެރިން މަސް ކަނޑަން އޮންނާނެތިއްޔާތަ ފެންނާނީ. މަސް ކަނޑާ ގަޑި އެއް އެ ނޫނިއްޔާ ނުފެނުނީ.. އާނ މަސް ކަނޑަން އެތިބީ.\nޖުލައި 20, 2019 12:30\nއަދިވެސް މިޖަހާލަތު ހަމަ ޖާހިލީ. ކީއްތޯ ކުރާނީ.\nޖުލައި 20, 2019 13:36\nކޮއްމެކަމެއް ކޮއްމެ ވަގުތަކުވެސް ކުރުމަށް ކުޅަދުންވަންތަ ފަރާތެއް ވާކަންވެސް ނިކަމެތިއިންސާނާޔަށް ނުވިސްނެނީތަ؟؟؟ ހާދަ ފަޤީރޭދޯ! ވިސްނުނީ ކާކުކޮއްދިންކަމެއްތަ؟އަމިއްލަޔަށްތަ؟؟؟\nޖުލައި 23, 2019 07:49\nފޭކު ވާހަކަ އެއް. ތި ފެނުނީ ވާލެއް ކަމަށްވާނީ. ތީތި ކަޑައޭ ބްރޯ. ގަހުގެ ގޮފިގަނޑުގައި އެލިގެން ރަތްކުލައިގެ ދެލޮލެކޭ.... ޖިންނި އަކީ ވަރަށް ރީތި އެއްޗެއް. އޭގެ ލޯ ރަތެއްވެސް ނުވާނެ. ބޭފުޅާ މާގިނައިން ކާޓޫނު ބަލަނީ ކަމަށް ވެދާނެ. މިކަހަލަ އެއްޗެއް ގަބޫލުކުރާނީ މޮޔައިން\nޖުލައި 24, 2019 07:47\nހާދަ ދެރައެވެ. އަހަރެމެންގެ ޒުވާނުންގެ އީމާންތެރިކަމާ ޢަޤީދާ ބަލިކަށިވާތީވެ އަހަރެން ބިރުގަނެއެވެ. ސުނާމީއެއް އެޔަސް މިއުޅޭ ކުދިން ބުނާނީ ތީ ކޯފާއެއްނޫނެވެ. ބިންހެލުން އައީމާ ބިމުއަޑީގެ އޮއިވަރަށް އައި ބަދަލަކުން ވީކެމެކެވެ. ޔާﷲ މި ޤައުމުގެ މީސްތަކުންގެ ހިތްތަކުގައި އިމާންކަމުގެ މަތިވެރިނޫރު ލައްވައި ފުރުހަމަ ޢަޤީދާގެ މަތީގައި ސާބިތުވެ ތިބުމުގެ ތައުފީޤް މިންވަރު ކުރައްވާންދޭވެ. އާމީން!\nޖުލައި 25, 2019 20:15\nބޭކާރުވާހަކައެއް، ތިޔަފަދަކަމެއް ނުހިނގާނެ،\nޖުލައި 27, 2019 13:20\nލަޓޯފަޓޯ ހެދިގެންވިޔާނުދާ ގޮތްގޮތަށް ނޫޅެ އަބުރުވެރިން ގޮތުގައި ކައިވެނިކޮށްބަލަ.


Faadukiyunthah Amaazuvumun Iyaz Maaf'ah Edhijje - Vaguthu\nފާޑުކިޔުންތައް އަމާޒުވުމުން އިޔާޒު މާފަށް އެދިއްޖެ\nޑރ. އިޔާޒް --\nއަންހެންކުދިން ހިތާނުކުރަން ހިތްވަރު ލިބޭ ގޮތަށް ވާހަކަތައް ދެއްކުމުން ހޫނު ފެނަށް ވެއްޓުނު ދީނީ އިލްމުވެރިޔާ ޑރ. އިޔާޒު މުހައްމަދު ލަތީފް މާފަށް އެދިވަޑައިގެންފިއެވެ.\nޓްވީޓާގައި ކަންތައްތަކުގައި އޭނާ ދެކޭގޮތް ވަރަށް ފާޅުކަން ބޮޑު ގޮތެއްގައި ހާމަކުރައްވަމުންދާ އިޔާޒުގެ މައްސަލަ ބޮޑުވީ އަންހެން ކުދިން ހިތާނުކުރުމަށް ހިތްވަރުދޭ ފަދަ މޭރުމަކުން ކުރެއްވީ ރީޓްވީޓްއަކާއި ގުޅިގެންނެވެ. އިޔާޒުގެ ޓްވީޓްގެ މައްސަަލަ ހޫނުވެ އެތައް ބައެއްގެ ފާޑުކިޔުންވެސް ވަނީ އަމާޒުވެފައެވެ.\nއެ މައްސަލަ އިސްލާމިކް މިނިސްޓްރީން ދަނީ މިހާރު ބަލަމުންނެވެ. އިސްލާމިކް މިނިސްޓަރު ޑރ. އަހުމަދު ޒާހިރު "ވަގުތު" އަށް މިއަދު ވިދާޅުވީ، އިޔާޒު ދެއްކެވި ވާހަކަތަކާއި ގުޅިގެން މިނިސްޓްރީއަށް ޝަކުވާ ހުށައެޅިފައިވާ ކަމަށެވެ. މެސެޖުންނާއި ފޯންކޯލް މެދުވެރިކޮށް ޝަކުވާ ހުށައެޅިފައިވާ ކަމަށް އިޔާޒު ނިސްބަތްވާ އަދާލަތު ޕާޓީގެ ޑރ. ޒާހިރު ވިދާޅުވިއެވެ.\nއޭނާ ވިދާޅުވީ، މައްސަލަ ބެލުމަށް ފަހު ފިޔަވަޅަން އަޅަން ޖެހޭނަމަ އެކަން ކުރާނެ ކަމަށެވެ.\nޓްވީޓްގެ މައްސަލާގައި ހޫނު ފެނަށް ވެއްޓުމުން މިއަދު އިޔާޒު ނެރުނު ބަޔާނެއްގައި ވިދާޅުވީ، އަންހެނުން ހިތާނުކުރުމަށް އެއްވެސް އިރެއްގައި ވަކާލާތު ނުކުރައްވާ ކަމަށެވެ.\n"އަޅުގަނޑު ދެއްކި ވާހަކައެއްގެ ސަބަބުން އިސްލާމްދީނަކީ އަންހެނުންގެ ހައްގުތަކަށް އަރައިގަންނަ ނުވަތަ އަނިޔާވެރިވުމަށް ގޮވާލާ ދީނެއްކަމުގެ ރަނގަޅު ނޫން ތަސައްވުރެއް ބަޔަކަށް ލިބިފައިވާނަމަ މާފަށް އެދެން" އިޔާޒު ވިދާޅުވިއެވެ.\nއެކަމުގައި ޓްވީޓް ކުރެއްވި ސަބަބަކީ އެކަމަކީ އިސްލާމީ ޝަރީއަތުގައި އެއްވެސް މިންވަރަކަށް ނެތް މައްސަލައެއްގެ ގޮތުގައި އާންމުންނަށް ވިސްނޭ ގޮތަށް ބައެއް ފަރާތްތަކުން ދޮގު މައުލޫމާތު ފަތުރަމުންދާތިވެ އިސްލާމީ އިލްމަށް ނިސްބަތްވާ މީހެއްގެ ހައިސިއްޔަތުން އިލްމީ އަމާނާތަށް ރައްކާތެރިވުމުގެ ގޮތުން ދީނުގައި އެކަމުގެ އަސްލެއް އޮތް ކަމަކީ ދެކޮޅު ނުޖެހޭ ވަރަށް ހުއްޖަތު ހުރި މައްސަލައަކަށްވާތީވެ އެކަން ބަޔާންކޮށް ދިނުމަށް ކަމަށް ގައުމީ ޔުނިވާސިޓީގައި ކިޔަވައިދެއްވާ އިޔާޒު ވިދާޅުވިއެވެ.\nއަންހެނުން ހިތާނު ކުރުމަކީ އިސްލާމްދީނުގައި އެއްވެސް ގޮތަކަށް އޮންނަ ކަމެއް ނޫން ކަމަށް އިލްމުވެރިން ވިދާޅުވާތީވެ އެކަމަށް ރައްދު ދެއްވައި އިޔާޒު ވިދާޅުވީ، ހިލާފުއޮތް މައްސަލައެއްގައި އޮތީ އެންމެ ރައުޔެއްކަމުގައި ބަލައި، ދެންހުރި ހުރިހައި ރައުޔަކީ ނެތް ރައުޔުތަކެއްކަމުގައި ހެދުމަކީ އިލްމީ އަމާނާތްތެރިގޮތެއް ނޫން ކަމަށެވެ.\nއަންހެނުން ހިތާނުކުރުމުގެ މައްސަލަ އަކީ އިސްލާމްދީނުގައި އޮތް ކަމެއްޖަން ހަތަރު މަޒްހަބުގެ އިމާމުން އިއްތުފާގެވެ ވަޑައިގަންނަވާ ކަމެއް ކަމަށް ވިދާޅުވިއެވެ.\n"އަދި ވަކިން ހާއްސަކޮށް ޝާފިއީ މަޒްހަބާއި ހަންބަލީ މަޒްހަބުގައި މިއީ ވާޖިބު ދަރަޖައަށް ދާ މައްސަލައެކެވެ. އަދި މާލިކީ މަޒްހަބުގައި މިއީ ސުންނަތެއް" އިޔާޒުގެ ބަޔާނުގައި ވިދާޅުވިއެވެ.\n"އަޅުގަނޑު ބަޔާންކޮށްދޭން ބޭނުންވި ނުކުތާއަކީ، މި ދަރަޖައަށް އިސްލާމީ ބޮޑެތި އިލްމުވެރިން ވާހަކަދައްކަވާފައިވާ މައްސަލައަކީ ދީނުގައި އަސްލެއް ނެތްކަމެއް ކަމަށް ބުނުމަކީ އިލްމީ ގޮތުން ސައްހަ ބުނުމަކަށް ނުވާނެ" އިޔާޒް ވިދާޅުވިއެވެ.\nއިޔާޒުގެ މައްސަލަ މިނިސްޓްރީން ބަލަން ފަށާފައިވާއިރު އަންހެނުން ހިތާނުކުރުމާއި ގުޅޭ ގޮތުން ރައުޔު ނެރެދިނުމަށް މިނިސްޓްރީން ވަނީ ފަތުވާ މަޖިލީހުގައި އެދިފައެވެ.\nއަންހެނުން ހިތާނު ކުރުމުގެ ވާހަކަ ދެކެވެން ފަށާފައިވަނީ އަންހެނުން ހިތާނު ކުރުމުގެ ސަގާފަތެއް ރާއްޖޭގައި އާލާވަމުން އަންނަ ކަމަށް އެޗްއާރްސީއެމުން ވިދާޅުވުމާއި ގުޅިގެންނެވެ.\nޚުތުބާ ވަކި މައުޟޫއަކަށް ގެންނަން މި ސަރުކާރުން އަންގާފައެއް ނެތް: އިޔާޒް\nއިޔާޒުގެ ވަޒީފާއަށް މީހަކު އައްޔަން ނުކުރަން އަމުރުކޮށްފި\nޖޫން 28, 2021 15:49\nޝޭހުންނަކީވެސް އިންސާނުން. ފާޅުގަ ލާދީނިއްޔަތު ފެތުރުން މަސައްކަތް ކުރާ ސިޔާސީ މީހުން ނަގައި ބޮލަށް ލައިގެން އުޅޭ އިރު ޝޭހުންނައް ކުށެއް ކުރެވޭއިރައް އެހާ ބޮޑުކަމަކަށް ވާކަށް ނުޖެހޭ\nޖޫން 28, 2021 15:51\nބަލަ ކޮބާތަ ހޫނު ފެނަށް ވެއްޓުމަކީ؟ ރާއްޖޭގެ އެންމެ ބޮޑު ޕާޓީ އަކީ މޯދީ ޕާޓީއަށް ވީމަ، އެންމެން ނުޖެހޭ ލާދީނީ ވާކަށް.\nޖޫން 28, 2021 16:09\nމިހުރިހާ ފިތުނަ އެއްގެ އަސްލަކީ ތިޔަބުނާ އެޗްއާރްސީއެމެވެ އެތަނަކީ އާއްމު ރައްޔިތުން ނަށް. ކަމެއްކޮށްދޭތަނެއްނޫނެވެ ހަމައެކަނި ކުރާކަމަކާ ގާތިލުންނާ ކުއްވެރިން ހިމާޔަތްކުރުމެވެ\nޖޫން 28, 2021 16:25\nޖޫން 28, 2021 16:37\nޑރ. ޢިޔާޒް ދެންނެވި ބަޔާން ވަރަށް ފުރިހަމަ. ރައްޔިތުންނަށް ހަގީގަތް އެބަ އިނގެންޖެހޭ. ނޫނީ އުފެދޭނީ ފިތުނަ ވެރިކަން.\nޖޫން 28, 2021 16:51\nޑރ. އިޔާޒު ދެންވެސް ހަނދާނުގައި ބަހައްޓަންވީކަމަކީ އަޚުންތަކެއް ކަމަށް ހީވިޔަސް ފާސިގުންނާއި، މުންކަރާތްތަކަށް ހިތްވަރުދޭ މީހުންނާ ބައިއަތު ނުހިފަންވީ. އަދި އެފަދަ ބައެއްގެ ދިފާއުގައި ނުނިކުންނަންވީ. ޑރ. އިޔާޒަށާއި އަޅަމެން މުސްލިމުންނަށް ޘާބިތުކަން ދެއްވާށި. އާމީން.


ކުރު މަސް - ވިކިޕީޑިއާ\nކުރުމަސް(އިނގިރޭސި ބަހުން: Acanthocybium solandri)ނުވަތަ އަކީ ދުނިޔޭގެ ހުރިހާ ހިސާބެއްގައި ވެސް އުޅޭ ގަދަ ނޫކުލައަކަށް ހުންނަ މަހެކެވެ. މިއީ ދިގުކޮށް ހިމަކޮށް އިންނަ މަހެކެވެ. މިހާތަނަށް ފެނިފައިވާ އެންމެ ބޮޑު ކުރު މަހުގެ ދިގުމިނުގައި 8 ފޫޓް ބަރުދަނުގައި 83 ކިލޯ ގްރާމް ހުރިކަމަށް ފާހަގަ ކުރެވިފައި ވެއެވެ.\nކުރު މަސް ގަނޑިއަކު 47 މޭލަށް ދަތުރުކުރާކަން ފާހަގަ ކުރެވިފައި ވެއެވެ. ކުރު މަހަކީ ވަރަށް އަވަހަށް ބޮޑުވާ މަހެކެވެ. އެއް އަހަރުގެ ތެރޭގައި 11 ޕައުންޑް އިން މަހުގެ ބަރުދަން 33 ޕައުންޑް އަށް އުފުލިގެން ގޮސްފައިވާ ކަމަށް ދިރާސާއެއް ހެދުމަށް ފާހަގަ ޖެހި ކުރުމަހަކުން ސާބިތުކުރެވިފައި ވެއެވެ.\nކުރުމަސް އަކީ އާންމު ގޮތެއްގައި އަތޮޅުން ބޭރު މާކަނޑުތަކުގައި އުޅޭ މަހެކެވެ. މިއީ ހޫނު ކަނޑުތަކުގައި އުޅޭ ވަރަށް ހަލުވި މަހެކެވެ. އެންމެ ބޮޑު ކުރުމަހެއްގެ ގޮތުގައި ދުނިޔޭގައި ރިކޯޑް ކުރެވިފައިވަނީ 2.1 މީޓަރުގެ ދިގުމިން ހުރި، 80 ކިލޯ ގްރާމްގެ ކުރުމަހެކެވެ. މިއީ ދިވެހިން ކެއުމަށް ބޭނުންކުރާ އަނގަޔަށް މީރު މަހެކެވެ.\nކުރު މަހަކީ ދިގު މަހެކެވެ. އަނގަ ވަަރަށް ބޮޑެވެ. އެއްބަރިއަށް އުފެދިފައި ހުންނަ ގަދަފަދަ ދަތްތަކެއް ހުރެއެވެ. މަހުގެ ބުރަކަށިމަތީ ފުރަތަމަ ކޮަތަރިބައިގައި 27-23އާއި ދެމެދުގެ އަދަދަކަށް ހަރުކަށި ހުރެއެވެ. މަހުގެ މަތީ ބައިގަޔާއި، ބަނޑު ދަށްފަރާތުގައި ވަކިވަކިން ހުންނަ ކޮތަރި ބައިގެ އަދަދަކީ 8 ނުވަތަ9އެކެވެ. މަހުގެ މަތީބައިގެ ކުލައަކީ ގަދަ ނޫކުލައަކަށްދާ ފެހި ކުލައެކެވެ. މަހުގެ ދެފަރާތުގައި 24އާއި 30 އާއި ދެމެދުގެ އަދަދަކަށް ކަޅުކުލައެއްގެ ރޮނގުތަކެއް ހުރަހަށް ދެމިފައި ހުރެއެވެ.\nކުރުމަސް ކަނޑުގެ ދެފެން ދޭތެރޭގައި މަދު އަދަދަކަށް ބަައިބަޔަށް އައިން ހަދައިގެން އުޅެއެވެ. މިގޮތަށް އައިން ހަދައިގެން އުޅެނީ އާންމުކޮށް އެއް އިސްކޮޅެއްގެ މަހެވެ. ކުރުމަހުގެ ކާނާއަކީ ކަނޑުމަހުގެ ކުދި ބާވަތްތަކާއި، ފުޅަނގި އަދި ކަނޑުގެ މަތީބައިގައި އުޅޭ އެހެނިހެން މަސްމަހާއި، ބޯވަ ދިލަ މަހެވެ. ރާއްޖޭގައި ވަދުއަޅައިގެންނާއި، ހޭމަސް ހަދައިގެން ކުރުމަސް ބާނައި އުޅެއެވެ.